הבשורה על-פי מתי 4 HHH - Mateo 4 AKCB\n1Eyi akyi no, Honhom Kronkron faa Yesu kɔɔ sare so sɛ ɔbonsam nkɔsɔ no nhwɛ. 2Saa bere no mu, Yesu dii mmuada adaduanan; awia ne anadwo. Eyi maa ɔkɔm dee no. 3Ɔbonsam baa Yesu nkyɛn bɛka kyerɛɛ no se, “Sɛ wone Onyankopɔn Ba no a, ka na saa abo yi nnan aduan.”\n4Yesu buaa no se, “Wɔakyerɛw se, ‘Ɛnyɛ aduan nko ara na ɛho hia onipa wɔ nʼasetena mu, na mmom asɛm biara a efi Awurade anom.’ ”\n5Afei ɔbonsam de Yesu kɔɔ Yerusalem de no kogyinaa asɔredan a ɛwɔ hɔ no atifi pɛɛ, 6na ɔka kyerɛɛ no se, “Sɛ wone Onyankopɔn Ba no ampa ara a, huruw fi nea wugyina hɔ si fam, efisɛ, wɔakyerɛw se,\n“ ‘Onyankopɔn bɛsoma nʼabɔfo abeso wo mu,\nwɔde wɔn nsa bɛma wo so,\nna wo nan ampem ɔbo.’ ”\n7Yesu buaa bio se, “Wɔakyerɛw se, ‘Nsɔ Awurade wo Nyankopɔn nhwɛ.’ ”\n8Eyi akyi no, ɔbonsam de Yesu kɔɔ bepɔw tenten bi apampam. Ɔde nʼani kari kyerɛɛ no wiase ahenni ahorow ne mu anuonyam nyinaa. 9Afei ɔka kyerɛɛ Yesu se, “Sɛ wobɛkotow asom me a, mede nea wuhu yi nyinaa bɛma wo.”\n10Ɛhɔ ara na Yesu buae se, “Fi me so, Satan! Hu sɛ wɔakyerɛw se, ‘Kotow som Awurade, wo Nyankopɔn, na ɔno nko ara na som no.’ ”\n11Yesu ano sii no, ɔbonsam gyaw no hɔ kɔe. Ɛno akyi no abɔfo baa Yesu nkyɛn bɛsom no.\nYesu Fi Nʼadwuma Ase Wɔ Galilea\n12Yesu tee sɛ wɔakyere Yohane no, ɔkɔɔ Galilea. 13Oduu Galilea no, wantena Nasaret, na mmom otwaa mu wɔ Nasaret hɔ kɔtenaa Kapernaum a ɛwɔ Galilea mpoano no, Sebulon ne Naftali ahye so. 14Eyi maa nea Odiyifo Yesaia kae no baa mu sɛ,\nɛpo kwan so, Yordan agya,\nGalilea a amanamanmufo te hɔ,\nHann kɛse bi apue ama wɔn.\nwɔn a wɔte owu asase so.”\n17Efi saa bere no, Yesu fii nʼasɛnka ase se, “Monsakra mo adwene, momfa mo ho mma Onyankopɔn na ɔsoro ahenni no abɛn.”\n18Da bi a Yesu nam Galilea mpoano no, ohuu anuanom baanu bi a wɔn nyinaa yɛ apopofo sɛ wɔregu asau wɔ po no mu. Saa anuanom yi mu baako din de Simon a ne din foforo nso de Petro. Ɔbaako no nso din de Andrea. 19Yesu ka kyerɛɛ wɔn se, “Mummedi mʼakyi na mɛsoma mo ama moakoyi nnipa kra.” 20Ɛhɔ ara wogyaw wɔn asau no guu hɔ kodii nʼakyi ne no kɔe.\n21Ɔkɔɔ nʼanim kakra no, ohuu Sebedeo mma baanu a wɔfrɛ ɔbaako Yohane na ɔbaako nso din de Yakobo sɛ wɔne wɔn agya te ɔkorow mu repempam wɔn asau mu. Yesu frɛɛ wɔn nso se wommedi nʼakyi. 22Ntɛm ara, wogyaw wɔn agya ne ɔkorow no hɔ kodii nʼakyi.\n23Yesu kyinkyinii Galileaman mu nyinaa kaa ahenni no ho asɛmpa wɔ Yudafo hyiadan mu. Ɔsaa nyarewa ahorow a wɔde baa nʼanim nyinaa nso. 24Yesu anwonwade a ɔyɛe yi trɛw koduu Siriaman mu nyinaa. Eyi ma wɔde wɔn a ahonhommɔne wɔ wɔn so, wɔn a wotwa, wɔn a wɔyare mmubui ne wɔn a nyarewa ahorow haw wɔn no nyinaa fi Siriaman mu brɛɛ no ma ɔsaa wɔn nyinaa yare. 25Anwonwade a Yesu yɛɛ yi maa nnipakuw a wofi Galilea ne nkurow “Dekapoli” no mu ne Yerusalem ne Yordan agya tu dii nʼakyi.\nAKCB : Mateo 4


Nna a Wɔde Bɔɔ Ade: Bere Bɛn Na Onyankopɔn Fii Ase Bɔɔ Ɔsoro Ne Asaase?\nKENKAN WƆ Afrikaans Albanian American Sign Language Amharic Arabic Arabic (Lebanon) Armenian Azerbaijani Batak (Toba) Bislama Brazilian Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cinamwanga Croatian Czech Danish Dutch English Estonian Faroese Fijian Finnish Fon French Georgian German Greek Haitian Creole Hebrew Hiligaynon Hungarian Iban Iloko Indonesian Isoko Italian Italian Sign Language Japanese Javanese Kabuverdianu Kannada Kikongo ya Leta Kiluba Kinyarwanda Kirghiz Kirundi Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kyangonde Lari Lingala Lithuanian Luganda Luo Malagasy Malay Malayalam Mashi Myanmar Ndebele (Zimbabwe) Ndonga Nepali Norwegian Nzema Oromo Pangasinan Persian Pidgin (West Africa) Polish Portuguese Portuguese (Portugal) Romanian Russian Russian Sign Language Sepedi Serbian Serbian (Roman) Sesotho (Lesotho) Sesotho (South Africa) Shona Sinhala Slovak Slovenian Spanish Sunda Swahili Swati Swedish Tagalog Tajiki Tatar Thai Tigrinya Tshiluba Turkish Twi Tzotzil Ukrainian Uzbek Uzbek (Roman) Valencian Venda Venezuelan Sign Language Vietnamese Welsh Yoruba Zulu\nBible ankyerɛ bere a Onyankopɔn fii ase bɔɔ ɔsoro ne asaase ne bere dodow a ɔde bɔe. Nea ɛkae ara ne sɛ: “Mfiase no Onyankopɔn bɔɔ ɔsoro ne asaase.” (Genesis 1:1) Bere a Bible kaa “mfiase” no, ankyerɛ bere pɔtee no. Nanso wohwɛ sɛnea Genesis nhoma no kaa ɔkwan a wɔfaa so bɔɔ nneɛma nnidiso nnidiso no a, ɛma yehu sɛ, “mfiase” no bae ansa na “nna” nsia a Onyankopɔn de bɔɔ nneɛma no refi ase.\nNna nsia a wɔde bɔɔ ade no, ɛyɛ nna mmaako mmaako nsia a da biara yɛ nnɔnhwerew 24 anaa?\nDɛn na ɛkɔɔ so wɔ nna nsia a wɔde bɔɔ ade no mu?\nNea Genesis nhoma no aka no, ɛne nyansahu hyia anaa?\nBere bɛn na wɔbɔɔ owia, ɔsram, ne nsoromma?\nSɛ yɛhwɛ nea Bible aka a, asaase no adi mfe sɛn?\nDaabi. Sɛ Bible ka “da” a, etumi kyerɛ bere tenten bi. Nea wɔreka ho asɛm no na ɛbɛkyerɛ bere no tenten. Sɛ yɛbɛyɛ nhwɛso a, bere a Bible reka bere tenten a Onyankopɔn de bɔɔ ade nyinaa ho asɛm no, ɛkaa wɔ baabi sɛ ɛyɛ “ɛda.”—Genesis 2:4.\nOnyankopɔn maa asaase a na ɛda hɔ “kwa a wunhu n’adeban” no sesae, na ɛbɛyɛɛ baabi a nnipa ne mmoa betumi atena. (Genesis 1:2) Afei Onyankopɔn bɔɔ nnipa ne mmoa guu so. Nna nsia anaa bere tenten a Onyankopɔn de bɔɔ ade no, Bible ma yehu nneɛma a ɔyɛe wɔ emu biara mu.\nDa 1: Onyankopɔn maa hann hyerɛn asaase so, na ɛma yebenyaa adekyee ne adesae.—Genesis 1:3-5.\nDa 2: Onyankopɔn maa ewim baa nsu ntam, anaa ɔpaee nsu mu ma ebi kodii soro na ebi kaa fam.—Genesis 1:6-8.\nDa 3: Onyankopɔn maa asaase kesee bae. Ɔsan maa nneɛma fifii asaase so.—Genesis 1:9-13.\nDa 4: Onyankopɔn maa owia, ɔsram, ne nsoromma yii wɔn ho wɔ wim maa emu biara hyerɛnee asaase so.—Genesis 1:14-19.\nDa 5: Onyankopɔn maa abɔde a nkwa wom baa nsu mu, na ɔmaa ntuboa nso bae.—Genesis 1:20-23.\nDa 6: Onyankopɔn bɔɔ mmoa a wɔnam asaase so ne nnipa.—Genesis 1:24-31.\nBere a da ɛto so nsia no baa awiei no, Onyankopɔn homee anaa ogyaee adebɔ.—Genesis 2:1, 2.\nAsɛm a Bible aka afa sɛnea wɔbɔɔ wiase ho no, amfa abɔde mu nyansahu mu nsɛm ankyerɛkyerɛ mu ankɔ akyiri. Mmom, Bible kyerɛɛ adebɔ no mu wɔ ɔkwan bi so a, wɔn a na wɔte ase bere a wɔrekyerɛw Bible no mpo betumi ate ase na wɔahu sɛnea wɔbɔɔ nneɛma nnidiso nnidiso. Adebɔ ho nsɛm a ɛwɔ Bible mu no ne abɔde ho nyansahu a edi mu hyia. Okyinnsoromma ho nimdefo Robert Jastrow kyerɛw sɛ: “Sɛnea Genesis nhoma no akyerɛkyerɛ nsɛm mu ne sɛnea okyinnsoromma ho abenfo kyerɛkyerɛ mu no, nsonsonoe da ntam, nanso nea ehia paa wɔ asɛm no mu de, ne nyinaa yɛ pɛ; sɛnea nneɛma kɔɔ so nnidiso nnidiso kosii sɛ nnipa bae no, ne nyinaa fii ase prɛko pɛ wɔ mmere pɔtee bi mu.”\nNá owia, ɔsram, ne nsoromma wɔ hɔ dedaw. Ɛka “ɔsoro” a Onyankopɔn bɔɔ no “mfiase no” ho. (Genesis 1:1) Nanso, ɛbɛyɛ sɛ na owia, ɔsram, ne nsoromma no hann ntumi nhyerɛn asaase so, efisɛ na biribi a ayɛ sɛ kuntu asiw kwan ama asaase so ayɛ sum tumm. (Genesis 1:2) Enti ɛwom sɛ da a edi kan no, hann baa asaase so, nanso na wuntumi nhu baabi a hann no fi. Ɛda a ɛto so nnan no, ɛbɛyɛ sɛ ade a asiw hann no kwan no mu buei. Bible ka sɛ, owia, ɔsram, ne nsoromma ‘hyerɛnee asaase so.’ Ɛbɛyɛ sɛ, sɛnea obi wɔ asaase so a obehu no no, saa na Bible kaa no.—Genesis 1:17.\nBible nka mfe a asaase no adi. Nea Genesis 1:1 ka ara ne sɛ, ɔsoro ne asaase a yɛn ani tua yi wɔ mfiase. Saa asɛm yi ne nhwehwɛmu a edi mu a nyansahufo ayɛ hyia, na ɛne nsɛm a nyansahufo aka afa mfe a asaase adi ho no hyia.\nShare Share Bere Bɛn Na Onyankopɔn Fii Ase Bɔɔ Ɔsoro Ne Asaase?\nijwbq asɛm 173


Luka 3 | Intanɛt So Bible| Wiase Foforɔ Nkyerɛaseɛ\nLuka Asɛmpa 3:1-38\nBere a Yohane hyɛɛ n’adwuma ase (1, 2)\nYohane kaa asubɔ ho asɛm (3-20)\nYesu asubɔ (21, 22)\nYesu Kristo abusuasanten (23-38)\n3 Tiberio Kaesare ahenni afe a ɛto so 15 mu no, na Pontio Pilato yɛ Yudea amrado. Ná Herode*+ di Galilea mantam so,* ɛnna ne nua Filipo nso di Iturea ne Trakoniti amantam so. Ná Lisania di Abilene mantam so, 2 ɛnna Anas ne Kaiafa+ nso yɛ asɔfo mpanyin. Saa bere no, Onyankopɔn asɛm baa Sakaria ba Yohane+ nkyɛn wɔ sare so.+ 3 Enti ɔkɔɔ nkurow a atwa Yordan ho ahyia nyinaa mu kɔka kyerɛɛ nkurɔfo sɛ, wɔmmɔ asu mfa nkyerɛ sɛ wɔasakra wɔn adwene wɔ wɔn bɔne ho, sɛnea ɛbɛyɛ a wɔde wɔn bɔne bɛkyɛ wɔn,+ 4 sɛnea wɔakyerɛw no odiyifo Yesaia nhoma mu sɛ: “Obi reteɛm wɔ sare so sɛ, ‘Munsiesie Yehowa* kwan! Momma akwan a ɛda n’anim no nyɛ tee.+ 5 Momma abon nyinaa nyɛ ma, na munnwiriw mmepɔw ne nkoko nyinaa ngu fam; akwan a akyea no, momma ɛnyɛ tee, na momma akwan a ɛyɛ mmonkyemmɔnka nyɛ toromtorom; 6 na ɔhonam nyinaa* behu Onyankopɔn nkwagye.’”*+ 7 Ɛnna ɔka kyerɛɛ nnipadɔm a wɔreba sɛ ɔmmɔ wɔn asu no sɛ: “Nhurutoa* mma, hena na ɔka kyerɛɛ mo sɛ munguan abufuw a ɛreba no?+ 8 Ɛnde monsow aba a ɛkyerɛ sɛ moasakra mo adwene. Ɛnsɛ sɛ mufi ase keka kyerɛ mo ho sɛ, ‘Yɛn agya ne Abraham.’ Na mereka akyerɛ mo sɛ, Onyankopɔn betumi ama Abraham anya mma afi abo yi mu. 9 Nokwarem no, abonnua no da nnua no ntini ho dedaw. Enti dua biara a ɛnsow aba pa no, wobetwa de agu ogya mu.”+ 10 Na nnipadɔm no bisaa no sɛ: “Ɛnde, dɛn na yɛnyɛ?” 11 Na obuaa wɔn sɛ: “Nea ɔwɔ ntaade abien no mma nea onni bi no bi, na nea ɔwɔ biribi di no, ɔno nso nyɛ saa ara.”+ 12 Wɔn a wogyigye tow mpo bae sɛ ɔmmɔ wɔn asu,+ na wobisaa no sɛ: “Ɔkyerɛkyerɛfo, dɛn na yɛnyɛ?” 13 Ɔka kyerɛɛ wɔn sɛ: “Ɛtow a wɔatwa ato hɔ no, munnnye mmmoro so.”+ 14 Asraafo nso bisaa no sɛ: “Dɛn na yɛnyɛ?” Ɛnna ɔka kyerɛɛ wɔn sɛ: “Monnteetee obiara,* na mommfa asɛm nnto obiara so.+ Mmom momma mo ani nsɔ nea mowɔ.”* 15 Saa bere no, na nnipa no rehwɛ Kristo no kwan. Ɛno nti, na wɔn nyinaa resusuw Yohane ho wɔ wɔn koma mu sɛ: “Gyama ɔno ne Kristo no anaa?”+ 16 Yohane buaa wɔn nyinaa sɛ: “Me de, mede nsu na ɛbɔ mo asu, nanso nea ɔwɔ tumi sen me reba; ne mpaboa hama mpo memfata sɛ mesan.+ Ɔno na ɔde honhom kronkron ne ogya bɛbɔ mo asu.+ 17 Ne sofi a ɔde huw hwiit so kura ne nsam, na ɔbɛpra n’awiporowbea hɔ fitafita, na waboaboa ne hwiit ano agu n’adekoradan mu, na ntɛtɛwa no de, ɔde ogya a ennum da bɛhyew.” 18 Yohane san de afotu bebree maa nkurɔfo no, na ɔkɔɔ so kaa asɛmpa kyerɛɛ wɔn. 19 Esiane ɔmantam sodifo Herode ne ne nua yere Herodia asɛm no, ne nneɛma bɔne pii a Herode yɛe nti, Yohane kaa n’anim. 20 Ɛno nti nea Herode san yɛ kaa ne bɔne ho ne sɛ, ɔkyeree Yohane too afiase.+ 21 Bere a Yohane bɔɔ nnipa no nyinaa asu no, ɔbɔɔ Yesu nso asu.+ Na bere a Yesu rebɔ mpae no, ɔsoro buei,+ 22 na honhom kronkron sian baa no so te sɛ aborɔnoma, na nne bi fi soro bae sɛ: “Woyɛ me Ba a medɔ wo; magye wo atom.”+ 23 Bere a Yesu+ hyɛɛ n’adwuma ase no, na wadi bɛyɛ mfe 30,+ na na nkurɔfo bu no sɛ,Yosef+ ba,Heli ba, 24 Matat ba,Lewi ba,Melki ba,Yanai ba,Yosef ba, 25 Matatia ba,Amos ba,Nahum ba,Esli ba,Nagai ba, 26 Mahat ba,Matatia ba,Semein ba,Yosek ba,Yoda ba, 27 Yoanan ba,Resa ba,Serubabel+ ba,Sealtiel+ ba,Neri ba, 28 Melki ba,Adi ba,Kosam ba,Elmadam ba,Er ba, 29 Yesu ba,Elieser ba,Yorim ba,Matat ba,Lewi ba, 30 Simeon ba,Yuda ba,Yosef ba,Yonam ba,Eliakim ba, 31 Melea ba,Mena ba,Matata ba,Natan+ ba,Dawid+ ba, 32 Yese+ ba,Obed+ ba,Boas+ ba,Salmon+ ba,Naason+ ba, 33 Aminadab ba,Arni ba,Hesron ba,Peres+ ba,Yuda+ ba, 34 Yakob+ ba,Isak+ ba,Abraham+ ba,Tera+ ba,Nahor+ ba, 35 Serug+ ba,Reu+ ba,Peleg+ ba,Eber+ ba,Sela+ ba, 36 Kainan ba,Arfaksad+ ba,Sem+ ba,Noa+ ba,Lamek+ ba, 37 Metusala+ ba,Enok ba,Yared+ ba,Mahalaleel+ ba,Kainan+ ba, 38 Enos+ ba,Set+ ba,Adam+ ba,Onyankopɔn ba.\n^ Kyerɛ sɛ, Herode Antipa. Hwɛ Nkyerɛkyerɛmu afã hɔ.\n^ Nt., “Roma ahemman no fã bi so hene; ná ɔyɛ Roma ɔhempɔn no nanmusini.”\n^ Anaa “nnipa nyinaa.”\n^ Anaa “nea Onyankopɔn nam so gye nkwa.”\n^ Wɔyɛ awɔ bi a wɔn ano wɔ bɔre paa.\n^ Anaa “Mommmɔ obiara apoo.”\n^ Anaa “mo akatua.”


הבשורה על-פי מרקוס 4 HHH – Marko 4 ASCB | Biblica\nהבשורה על-פי מרקוס 4 HHH – Marko 4 ASCB\nOgufoɔ Ho Ɛbɛ\n1Ɛberɛ a ɔgu so rekyerɛkyerɛ no, nnipadɔm sane bɛtwaa ne ho hyiaeɛ wɔ mpoano hɔ. Yei enti, ɔkɔtenaa kodoɔ mu, toaa ne nkyerɛkyerɛ no so. 2Na sɛdeɛ ɔyɛ daa no, ɔnam mmɛbuo so kasa kyerɛɛ wɔn. Baako a ɔkaeɛ ne sɛ, 3“Ɛda bi, ogufoɔ bi kɔɔ nʼafuom kɔguu aba. 4Ɔgu so regu aba no, aba no bi guu kwankyɛn, maa nnomaa bɛsosɔɔ ne nyinaa diiɛ. 5Ebi nso kɔguu ɔbotan bi so. Nanso, dɔteɛ a ɛwɔ so no nnɔɔso. 6Ankyɛre na ɛfifiriiɛ, nanso ɛsiane sɛ dɔteɛ a ɛwɔ ɔbotan no so no nnɔɔso no enti, owia bɔɔ so no, ne nyinaa hyeeɛ. 7Aba no bi nso guu nkasɛɛ mu, maa nkasɛɛ no kyekyeree no enti antumi anso aba. 8Aba no bi nso guu asase pa mu, maa ebi nyini soo mmɔho aduasa, ebi aduosia, ɛnna afoforɔ nso mmɔho ɔha!”\n9Na Yesu kaa sɛ, “Ma deɛ ɔwɔ aso no ntie!”\n10Akyire no a ɛkaa ɔne dumienu no ne asuafoɔ afoforɔ bi no, wɔbisaa no sɛ, “Asɛm a wokaeɛ no, aseɛ ne sɛn?” 11Ɔbuaa wɔn sɛ, “Mo deɛ, wɔada Onyankopɔn Ahennie ho ahintasɛm adi akyerɛ mo. Nanso, afoforɔ deɛ, wɔka no abɛbuo mu na ɛkyerɛ wɔn. 12Esiane saa nti,\n“ ‘Wɔhunu na wɔte, nanso wɔrente deɛ wɔte no ase,\nna wɔrennane mma Onyankopɔn nkyɛn,\nna wɔremfa wɔn bɔne nso nkyɛ wɔn.’\n13“Na sɛ moante saa bɛ yi ase a, ɛbɛyɛ dɛn na moate mmɛ ahodoɔ a merebɛbuo no ase? 14Ogufoɔ no gu aba a ɛyɛ asɛm no. 15Aba a ɛguu kwankyɛn no gyina hɔ ma wɔn a wɔte Onyankopɔn asɛm, nanso sɛ wɔte asɛm no a, ntɛm so, ɔbonsam ba wɔn nkyɛn, ma wɔn werɛ firi deɛ wɔate no nyinaa. 16Aba a ɛguu ɔbotan so no gyina hɔ ma nnipa a wɔde anigyeɛ tie asɛm no. 17Nanso, wɔte sɛ aba a afifiri foforɔ a ne nhini nkɔ fam. Ahyɛaseɛ no, wɔkɔ so fɛfɛɛfɛ, nanso sɛ ɛba sɛ asɛm no enti, ɔtaa anaa amanehunu bi to wɔn pɛ, na wɔapa aba. 18Aba a ɛguu nkasɛɛ mu no nso gyina hɔ ma nnipa a wɔte asɛmpa no, 19nanso ɛnkyɛre koraa na ewiase yi mu afɛfɛdeɛ ne ahonyadeɛ ne ɔbra yi mu dadwene, nnaadaa ne nneɛma bi ho akɔnnɔ abɛhyɛ wɔn akoma mu. Yei enti, asɛm no ntumi nso aba biara. 20Aba a ɛguu asase pa mu no gyina hɔ ma wɔn a wɔte Onyankopɔn asɛm no, na wɔso aba bebree. Nnipa no bi so mmɔho aduasa. Ebi nso so aduosia, na afoforɔ nso so ɔha.”\nKanea So Mfasoɔ\n21Afei, Yesu bisaa wɔn sɛ, “Moahunu obi a ɔsɔ kanea na ɔde hyɛ mpa ase, anaasɛ ɔde ahina butu so? Dabi! Wɔde kanea si petee mu na ahyerɛn ma ɛho aba mfasoɔ. 22Deɛ ahinta biara no, wɔbɛda no adi, na deɛ wɔakata so biara no, wɔde bɛto dwa. 23Deɛ ɔwɔ aso a ɔbɛtie no, ma ɔntie!\n24“Monhwɛ yie wɔ deɛ mote no ho. Deɛ mote no, ɛno ara na wɔde bɛma mo, na aboro so mpo. 25Deɛ ɔwɔ biribi no, wɔbɛma no bi aka ho; deɛ ɔnni ahe bi no, kakraa a ɔwɔ no mpo, wɔbɛgye afiri ne nsam.”\nAba A Ɛrenyini Ho Ɛbɛ\n26Ɔkaa bio sɛ, “Sɛdeɛ Onyankopɔn Ahennie no teɛ nie: okuafoɔ bi gu aba wɔ asase bi so. 27Awia ne anadwo, sɛ ɔda o, sɛ ɔnyane o, aba no fefɛ a ɔnnim sɛdeɛ ɛyɛeɛ a ɛnyiniiɛ. 28Asase no ankasa bɔ nʼaduane, dua no na ɛdi kan, afei ɛpɛsɛ na abɔ, ama aba no anyini. 29Sɛ aba no nyini wie a, okuafoɔ no fa ne dadeɛ kɔtwa, ɛfiri sɛ otwa berɛ aduru.”\n30Ɔsane kaa sɛ, “Ɛdeɛn ho na yɛde Ɔsoro Ahennie no bɛto, anaa abɛbusɛm bɛn na yɛde bɛkyerɛkyerɛ mu? 31Ɛte sɛ onyina aba, a ɛyɛ ketewaa wɔ aba a wodua nyinaa mu. 32Na sɛ wodua a ɛnyini yɛ kɛseɛ sene nnua a aka no nyinaa, ɛyiyi mman akɛseɛ ma ewiem nnomaa bɛsisi ne nwunu mu.”\n33Mmɛbuo a ɛtete sɛ yeinom na Yesu de kaa asɛm no kyerɛɛ wɔn, sɛdeɛ wɔbɛtumi ate aseɛ. 34Ɔnam mmɛbuo so na ɔkasa kyerɛɛ wɔn a wɔbɛtiee no no nyinaa, na sɛ ɛka ɔne nʼasuafoɔ no nko a, ɔkyerɛ wɔn ne nyinaa ase.\n35Ɛduruu anwummerɛ no, Yesu ka kyerɛɛ nʼasuafoɔ no sɛ, “Momma yɛntwa nkɔ asuogya nohoa.” 36Ɔkaa saa no, wɔgyaa nnipadɔm no wɔ hɔ, na ɔne wɔn kɔeɛ a akodoɔ foforɔ di wɔn akyi. 37Prɛko pɛ, ahum kɛseɛ bi tuiɛ, maa asorɔkye bu bɛkataa kodoɔ no so, ma ɛyɛɛ sɛ ɛremem. 38Saa ɛberɛ no, na Yesu wɔ kodoɔ no to de ne ti ato sumiiɛ so ada. Asuafoɔ no de ahopopoɔ ne nteateamu kɔnyanee no kaa sɛ, “Ɔkyerɛkyerɛfoɔ, yɛreyɛ amem yi, ɛmfa wo ho?”\n39Ɔsɔre teateaa mframa no ka kyerɛɛ ɛpo no sɛ, “Yɛ dinn!” Mframa no gyaeeɛ, na ɛpo no yɛɛ dinn!\n40Yesu bisaa wɔn sɛ, “Adɛn na moyɛ ahufoɔ sei? Adɛn, monnye me nni anaa?”\n41Na wɔn ho dwirii wɔn yie, bisabisaa wɔn ho wɔn ho sɛ, “Onipa bɛn ni a mframa ne ɛpo mpo tie no yi?”\nASCB : Marko 4


1 Beresosɛm 18 | Intanɛt So Bible| Wiase Foforɔ Nkyerɛaseɛ\n1 Beresosɛm 18:1-17\n18 Akyiri yi, ɛbae sɛ Dawid kaa Filistifo+ no gui, dii wɔn so nkonim, na ogyee Gat+ ne ɛho nkurow fii Filistifo no nsam. 2 Na ɔkaa Moab+ nso gui, na Moabfo bɛyɛɛ Dawid nkoa a wotua tow ma no.+ 3 Na Dawid kum Soba+ hene Hadadeser+ wɔ Hamat+ bere a na ɔrekɔbɔ nsra wɔ asubɔnten Eufrate+ ho no. 4 Bio nso Dawid ko gyee nteaseɛnam apem ne apɔnkɔsotefo mpemnson ne mmarima mpem aduonu a wɔnam fam+ fii ne nsam. Ɛnna Dawid twitwaa nteaseɛnam apɔnkɔ+ no nyinaa nantin ntini,+ na ogyaw nteaseɛnam apɔnkɔ no mu ɔha. 5 Bere a Siriafo a wɔwɔ Damasko bae sɛ wɔrebɛboa Soba hene+ Hadadeser no, Dawid kunkum Siriafo mmarima mpem aduonu abien. 6 Ɛno akyi no, Dawid de asraafodɔm koguu Siriafo a wɔwɔ Damasko+ no asase so, na Siriafo bɛyɛɛ Dawid nkoa a wotua tow ma no.+ Na Yehowa bɔɔ Dawid ho ban baabiara a ɔkɔe.+ 7 Afei nso Dawid sesaw sika kɔkɔɔ akyɛm+ a na ekurakura wɔn a wɔhyɛ Hadadeser ase no, na ɔde baa Yerusalem.+ 8 Na Dawid faa kɔbere bebree fii Hadadeser nkurow Tibhat+ ne Kun mu de kɔe. Ɛno na Solomon de yɛɛ kɔbere po*+ no ne adum+ no ne kɔbere anwenne+ no. 9 Bere a Hamat hene+ Tou tee sɛ Dawid aka Soba hene Hadadeser+ asraafodɔm no nyinaa agu no, 10 ntɛm ara na ɔsomaa ne ba Hadoram+ kɔɔ Ɔhene Dawid nkyɛn kokyiaa no, na ɔmaa no amo sɛ ɔne Hadadeser ako aka no agu, (nea ɛwom ne sɛ, na Hadadeser taa ne Tou di ako), na ɔde sika ne dwetɛ+ ne kɔbere nneɛma nyinaa bi kɔmaa no. 11 Dawid hyiraa+ eyinom nyinaa so maa Yehowa, sɛnea ohyiraa dwetɛ ne sika kɔkɔɔ a ogye fii amanaman+ no nyinaa nkyɛn so no, nea ogye fii Edom ne Moab+ ne Ammon+ asefo ne Filistifo+ ne Amalekfo+ nsam no. 12 Seruia+ ba Abisai+ nso kaa Edomfo mpem dunwɔtwe gui wɔ Nkyene Bon+ no mu. 13 Enti ɔde asraafodɔm koguu Edom, na Edomfo nyinaa bɛyɛɛ Dawid nkoa.+ Na Yehowa bɔɔ Dawid ho ban baabiara a ɔkɔe.+ 14 Dawid kɔɔ so dii Israel nyinaa so hene;+ obuu atɛn na odii asɛntrenee maa ne man nyinaa daa.+ 15 Ná Seruia ba Yoab na ɔda asraafo no ano,+ na Ahilud ba Yehosafat+ nso ne ɔhene krakye. 16 Ná Ahitab ba Sadok+ ne Abiatar ba Ahimelek+ na wɔyɛ asɔfo, na Sawsa+ nso ne ɔkyerɛwfo. 17 Ná Yehoiada+ ba Benaia+ na ɔda Keretifo+ ne Peletifo+ no ano; Dawid mma no na na wɔwɔ tumi paa wɔ ɔhene anim.+\n^ Hwɛ 1Ahe 7:23 ase hɔ asɛm.\n1 Beresosɛm 18


Ebrei 9 PEV - Hebrifoɔ 9 ASCB\n1Na apam a ɛdi ɛkan9.1 Apam a wɔyɛɛ Sinai no (8.3) no wɔ mmara a wɔnam so som. Saa ara nso na na wɔwɔ beaeɛ a nnipa asiesie a wɔsom. 2Wɔsii ntomadan a wɔatwa mu mmienu. Ɛdan a ɛdi ɛkan no a wɔfrɛ no Kronkronbea no na kaneadua, ɛpono ne burodo a wɔate ho a wɔde ma Onyankopɔn no wɔ. 3Ntwamu no akyi a wɔfrɛ hɔ Kronkron mu Kronkron no, 4na sika aduhwamhyeɛ afɔrebukyia ne Apam Adaka a wɔde sika adura ho nyinaa wɔ. Saa adaka no mu na na sika pɔre a mana ne Aaron poma a ɛfefɛeɛ ne apam abopono no wɔ. 5Adaka no so hɔ nso na animuonyam Kerubim a wɔatrɛ wɔn ntaban mu akata Adaka no nkatasoɔ no so si. Nanso, yɛrentumi nka nneɛma yi ho asɛm nkɔ akyiri seesei.\n6Saa na wɔahyehyɛ nneɛma no. Ɛda biara na asɔfoɔ no kɔ ɛdan a ɛdi ɛkan no mu kɔyɛ wɔn adwuma; 7nanso na Ɔsɔfopanin no nko ara na ɔwɔ ho ɛkwan sɛ ɔkɔ Kronkron mu Kronkron hɔ pɛnkorɔ pɛ afe biara. Ɔde mogya a ɔde bɔ ɔno ankasa ne ne nkurɔfoɔ mfomsoɔ ho afɔdeɛ ka ne ho kɔ. 8Honhom Kronkron no nam saa ɛkwan yi so kyerɛ yɛn sɛ, wɔnnya mmuee ɛkwan a wɔde kɔ Kronkron mu Kronkron hɔ wɔ ɛberɛ a Ntomadan no ne emu nneɛma da so wɔ hɔ. 9Ɛyɛ mfatoho ma ɛnnɛ berɛ yi. Ɛkyerɛ sɛ akyɛdeɛ ne mmoa a na wɔde bɔ afɔdeɛ ma Onyankopɔn no rentumi mma wɔn a wɔsom no akoma mu nyɛ kronn. 10Wɔde nnuane, anonneɛ ne nneɛma ahodoɔ a wɔde dwira wɔn ho na ɛdi dwuma no. Yei yɛ ɔhonam fam nhyehyɛeɛ a ɛyɛ adwuma kɔsi ɛberɛ a nhyehyɛeɛ foforɔ bɛba.\n11Nanso, Kristo aba dada sɛ Ɔsɔfopanin ama nneɛma pa a yɛwɔ dada yi. Ntomadan a ɔsom wɔ mu no so na ɛdi mu kyɛn dada no. Ɛnnyɛ nnipa na wɔyɛeɛ. Afei nso, ɛmmfiri adebɔ yi mu. 12Ɛberɛ a Kristo kɔɔ ntomadan no mu a ɔkɔɔ Kronkronbea hɔ pɛnkorɔ no, wamfa mmirekyie ne anantwie mogya na ɛkɔbɔɔ afɔdeɛ. Mmom, ɔno ara de ne mogya na ɛbɔɔ afɔdeɛ de gyee nkwa a ɛnni awieeɛ maa yɛn.\nNhyehyɛeɛ Foforɔ No\n13Na sɛ mmirekyie ne anantwinini mogya ne anantwibereɛ nsõ a wɔde dwira wɔn a wɔn ho agu fi te wɔn ho kɔ honam ahofirie mu a, 14mpɛn ahe na Kristo a ɔnam Honhom so, de ne ho bɔɔ afɔdeɛ a ɛho nni dɛm maa Onyankopɔn no mogya rente mo ho mfiri nnwuma bɔne mu, na mo nkɔsom Onyankopɔn a ɔte ase no?\n15Yei enti na Kristo yɛ apam foforɔ no ntamgyinafoɔ sɛdeɛ ɛbɛyɛ a, wɔn a Onyankopɔn afrɛ wɔn no bɛnya nhyira a ɛnni awieeɛ sɛdeɛ Onyankopɔn ahyɛ bɔ no. Yei aba saa, ɛfiri sɛ, owuo bi asi a ɛgye nnipa firi wɔn bɔne a wɔyɛɛ ɛberɛ a na wɔwɔ apam a ɛdi ɛkan no mu no.\n16Sɛ nsamanseɛ bi wɔ hɔ a, ɛwɔ sɛ wɔtumi kyerɛ sɛ onipa a ɔhyɛɛ saa samanseɛ no awu. 17Sɛ onipa a ɔhyɛɛ nsamanseɛ no te ase a, saa nsamanseɛ no nka hwee. Ɛberɛ a wawu no na ɛka biribi. 18Ɛno enti na apam a ɛdi ɛkan no wɔnam mogya so na wɔhyɛɛ no den no. 19Deɛ ɛdi ɛkan no, Mose kaa mmaransɛm no nyinaa, sɛdeɛ ɛwɔ Mmara no mu no kyerɛɛ nnipa no. Nantwie mma mogya ne nsuo ne kuntu kɔkɔɔ ne sommɛ na ɔde petee Mmara nwoma no ne nnipa no nyinaa so 20kaa sɛ, “Yei ne mogya a ɛsɔ apam a Onyankopɔn ahyɛ mo sɛ monni so no ano.” 21Saa ara na Mose petee mogya guu ntomadan no ne nneɛma a wɔde som no nyinaa so ne no. 22Nokorɛm, sɛdeɛ Mmara no kyerɛ no, ɛkame ayɛ sɛ mogya na ɛtumi te adeɛ nyinaa ho, na saa ara nso na gye sɛ mogya ahwie agu ansa na bɔnefakyɛ aba.\n23Saa ɛkwan yi ara so na wɔnam ma biribiara a ɛyɛ ɔsoro nhwɛsodeɛ no ho te. Nanso, ɔsoro nneɛma9.23 (8.5) Sɛdeɛ na ɛho hia sɛ wɔde mmoa te kronkron ho no, saa ara nana ɛho hia sɛ ɔsoro kronkron nso, wɔde afɔdeɛ a ɛkyɛn mmoa deɛ a ɛyɛ Yesu Kristo no ankasa no te ho. no ankasa deɛ, afɔdeɛ a ɛyɛ kyɛn yeinom na wɔde te ho. 24Ɛfiri sɛ, Kristo ankɔ baabi a ɛyɛ kronkron a nnipa de wɔn nsa na ayɛ a ɛyɛ ade kann nhwɛsodeɛ. Ɔkɔɔ ɔsoro ankasa na ɔsi yɛn ananmu wɔ hɔ wɔ Onyankopɔn anim. 25Afe biara Yudafoɔ Sɔfopanin de aboa mogya kɔ Kronkronbea hɔ. Nanso, Kristo amfa ne ho amma mpɛn bebree saa. 26Sɛ ɔyɛɛ saa a, anka ɛfiri adebɔ ahyɛaseɛ no, ɔbɛhunu amane mpɛn bebree. Mmom, waba prɛko a nneɛma nyinaa reba awieeɛ, na ɔnam afɔdeɛ a ɔde ne ho bɔeɛ no so apepa bɔne. 27Ɛsɛ sɛ obiara wu prɛko pɛ, na ɛno akyi Onyankopɔn abu no atɛn. 28Saa ara na wɔde Kristo nso bɔɔ afɔdeɛ baako pɛ de gyee dodoɔ no ara wɔ wɔn bɔne mu. Ɔbɛba ne mprenu so a ɔmmɛgye nnebɔneyɛfoɔ na mmom, ɔbɛba abɛgye wɔn a wɔretwɛn no no nkwa.\nASCB : Hebrifoɔ 9


Awofo—Monhwɛ Mo Mma | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mexican Sign Language Mixe Mongolian Moore Ndebele Ndonga Nepali Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Tswana Turkish Turkmen Turkmen (Cyrillic) Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nAwofo—Monhwɛ Mo Mma\n“Ohu na hu wo nguan yiye.”—MMEB. 27:23.\nƆkwan bɛn so na awofo te sɛ nguanhwɛfo?\nAwofo bɛyɛ dɛn de nokware no adua wɔn mma mu?\nDɛn na ɛkyerɛ sɛ mmabun pii anya abusua som so mfaso?\n1, 2. (a) Tete Israel no, na nguanhwɛfo adwuma ne sɛn? (b) Adɛn nti na yebetumi aka sɛ awofo te sɛ nguanhwɛfo?\nTETE Israel no, na nguanhwɛfo adwuma nna fam. Awia mu oo, awɔw mu oo, wɔde wɔn nguan kɔ adidi na wɔhwɛ sɛ wɔbɛbɔ wɔn ho ban na aboa bi anaa akorɔmfo ankyere wɔn. Bio nso nguanhwɛfo no to wɔn bo ase hwɛ sɛnea nguan no biara ho te. Sɛ wohu sɛ wɔn mu bi yare anaa wapira a, wɔntenatena ho koraa; wɔhwɛ yɛ wɔn aduru. Nguammaa no titiriw na wɔma wɔn ani ku wɔn ho paa, efisɛ wɔn ho nyɛ den.—Gen. 33:13.\n2 Awofo a wɔwɔ asafo no mu te sɛ nguanhwɛfo. Enti sɛnea nguanhwɛfo ma wɔn ani ku wɔn nguan ho no, saa ara na ɛsɛ sɛ awofo hwɛ wɔn mma. Ɛsɛ sɛ awofo tete wɔn mma wɔ “Yehowa nteɛso ne nyansakyerɛ mu.” (Efe. 6:4) Eyi nyɛ adwuma a ɛda fam koraa. Ɛnnɛ, baabiara a mmofra bɛfa biara sɛ́ Satan de ne nnaadaasɛm repuapua wɔn ara ni. Ɛno da nkyɛn a, mmofra no ankasa nso wɔ wɔn sintɔ. (2 Tim. 2:22; 1 Yoh. 2:16) Ɛnde, wobɛyɛ dɛn aboa wo mma? Momma yɛnhwɛ nneɛma mmiɛnsa bi a awofo betumi ayɛ de ahwɛ wɔn mma: (1) hu wɔn yiye, (2) kyerɛkyerɛ wɔn, (3) ma wɔn akwankyerɛ.\n3. Awofo bɛyɛ dɛn ahu wɔn mma yiye?\n3 Oguanhwɛfo pa biara gye bere hwehwɛ ne guan biara ho hwɛ sɛ ɔte apɔw anaa. Bible ka sɛ: “Ohu na hu wo nguan yiye.” (Mmeb. 27:23) Sɛ wowɔ mma a, ɛsɛ sɛ ‘wuhu wɔn yiye.’ Mmofra no rekɔ a wɔreba nyinaa, ɛsɛ sɛ wode w’ani to fam hwɛ wɔn nneyɛe na wuhu wɔn adwene ne wɔn nsusuwii. Wobɛyɛ dɛn ayɛ saa? Ɛno ara ne sɛ wubegye bere ne wɔn abɔ nkɔmmɔ.\n4, 5. (a) Ɔkwan bɛn na awofo betumi afa so aboa wɔn mma ma wɔaka wɔn komam asɛm? (Hwɛ mfonini a ɛwɔ adesua yi mfiase no.) (b) Dɛn na woayɛ ma ayɛ mmerɛw sɛ wo mma ne wo bɛbɔ nkɔmmɔ?\n4 Awofo bi ahyɛ no nsow sɛ, sɛ wɔn mma du wɔn mmabun bere mu a, ɛyɛ den sɛ wɔne wɔn bɛbɔ nkɔmmɔ. Edu saa bere no a, mmabun pii mpɛ sɛ wɔn awofo hu wɔn komam asɛm. Sɛ saa na wo mma te a, dɛn na wubetumi ayɛ de aboa wɔn? Ɛnyɛ daa na ehia sɛ wokyere abofra no tena ase ne no susuw nsɛm ho anibere so. Mmom bere a moabom reyɛ biribi no, ɛyɛ hokwan a wubetumi ne no abɔ nkɔmmɔ. (Deut. 6:6, 7) Wubetumi ne wɔn atu mpase. Wubetumi nso ne wɔn adi agorɔ anaa wo ne wɔn abom ayɛ fie nnwuma bi. Sɛ wo ne wo mma bom yɛ nneɛma saa a, ɛbɛyɛ mmerɛw ama wɔn sɛ wɔbɛka wɔn komam asɛm akyerɛ wo.\n5 Sɛ woyɛ eyi nyinaa na wo ba mpɛ sɛ ɔka ne komam asɛm kyerɛ wo a, dɛn na wobɛyɛ? Wubetumi asɔ biribi foforo ahwɛ. Sɛ anka wubebisa wo ba no sɛ, ‘Ɛda no kɔɔ sɛn?’ no, wubetumi aka nea wo mmom woyɛe saa da no akyerɛ no. Ebia eyi bɛma ɔno nso aka nea ɛkɔɔ so akyerɛ wo. Bio, sɛ wopɛ sɛ wuhu n’adwene wɔ biribi ho a, bisa ade no ho asɛm na mfa w’ani nsi abofra no so. Wubetumi abisa adwene a ne nnamfo wɔ wɔ asɛm no ho. Afei wubetumi abisa no sɛ: ‘Afotu bɛn na wode bɛma wo nnamfo?’\n6. Wo mma bɛyɛ dɛn ahu sɛ wowɔ bere ma wɔn na ɛnyɛ den sɛ wɔne wo bɛbɔ nkɔmmɔ?\n6 Sɛ wopɛ sɛ wo mma ne wo bɔ nkɔmmɔ a, ma wonhu sɛ wowɔ bere ma wɔn na ɛnyɛ den sɛ wɔbɛba w’anim. Sɛ daa wo mma hu sɛ wunni adagyew a wo ne wɔn bɛbɔ nkɔmmɔ a, wɔremmɛn wo mpo na wɔaka wɔn haw akyerɛ wo. Dɛn na ɛbɛkyerɛ sɛ wo mma betumi abɛn wo? Ɛnyɛ w’ano kɛkɛ na wode bɛka sɛ, “Mubetumi aba me nkyɛn bere biara.” Mmom ma wonhu sɛ, sɛ wɔbɛka wɔn asɛm kyerɛ wo a, worenkekaw mu ngu wɔn so. Bio ɛsɛ sɛ woma wohu sɛ woremmu w’ani ngu wɔn haw so. Kayla adi mfe 19, na ɔkae sɛ: “Nea ɛhaw me biara mitumi ka kyerɛ me papa. Merekasa a, ontwa m’ano na ommu me atɛn; ɔyɛ aso tie me. Afei ɔma me afotu a ɛbɛboa me.”\n7. (a) Sɛ obi ne ne ba resusuw ɔbarima ne ɔbea ayɔnkofa ho a, ɛbɛyɛ dɛn na wannyɛ ade antra so? (b) Dɛn na awofo yɛ a ebetumi ama wɔn mma ateetee?\n7 Nsɛm bi wɔ hɔ a ne ka yɛ ka na, nanso ɛsɛ sɛ wo ne wo mma susuw ho ara. Emu bi ne ɔbarima ne ɔbea ayɔnkofa a ebetumi akowie aware mu. Sɛ wo ne wo ba reka asɛm a ɛte saa a, hwɛ na woamma ne nyinaa ankɔyɛ, ‘hwɛ yiye oo, hwɛ yiye oo.’ Mmom kyerɛ no ɔkwampa a ɔbɛfa so adi tebea a ɛte saa ho dwuma. Mfatoho bi ni: Fa no sɛ woakɔ baabi rekɔdidi, na wuduu hɔ no, wuhui sɛ wɔakyerɛw aduan biara ho sɛ, ‘Hwɛ yiye na woanni aduan bɔne!’ Ebia nea wobɛyɛ ara ne sɛ wubefi hɔ akɔ baabi foforo. Wo nso sɛ wo mma ba wo nkyɛn na daa nea woyɛ ara ne sɛ wobɛbɔ wɔn kɔkɔ a, ebia ɛbɛyɛ wɔn ahi na wɔremmegye afotu bio. (Monkenkan Kolosefo 3:21.) Enti nyɛ ade ntra so. Onuawa kumaa bi a yɛfrɛ no Emily kae sɛ: “Sɛ m’awofo ne me reka biribi fa mmarima ayɔnkofa ho a, wɔnka no huhuuhu te sɛ ade bi a yɛmmɔ so. Wɔma mihu sɛ, sɛ wuhu obi yiye na akyiri yi woware no a, ɛyɛ anika paa. Eyi nti ɛnyɛ den mma me sɛ me ne wɔn bɛbɔ nsɛm saa ho nkɔmmɔ. Enti sɛ me ne barima bi fa adamfo a, ɛnyɛ ade a mede besie wɔn.”\n8, 9. (a) Sɛ awofo nya abotare tie wɔn mma a, dɛn na ebefi mu aba? (b) Wo ba de asɛm bi aba w’anim ma woanya abotare atie no pɛn? Adepa bɛn na efii mu bae?\n8 Nya wo mma ho abotare na yɛ aso tie wɔn. Woyɛ saa a, ɛrenyɛ den sɛ wɔbɛba wo nkyɛn ne wo abɛbɔ nkɔmmɔ. (Monkenkan Yakobo 1:19.) Ɔbaatankoro bi a ɔde Katia kae sɛ: “Kan no na minni me babea ho koma koraa. Sɛ ɔpɛ sɛ ɔka biribi a, memma n’ano nsi na matwa so. Ɛtɔ da a na mabrɛ, enti mempɛ sɛ obetuatua m’aso. Ɛtɔ da nso a na meredwen me ho, na edu saa bere no a, mempɛ sɛ obiara bɛhaw me. Seesei masesa koraa, na me ba no nso asesa. Ɛnyɛ den mma no sɛ ɔbɛka ne haw akyerɛ me.”\nYɛ aso tie na woahu wɔn yiye (Hwɛ nkyekyɛm 3-9)\n9 Onua bi a yɛfrɛ no Ronald nyaa suahu a ɛte saa. Ɔwɔ babea bi, na da bi abaayewa no ka kyerɛɛ no sɛ n’ani gye aberante bi ho wɔ ne sukuu mu. Ronald kae sɛ: “Bere a ɔkaa saa kyerɛɛ me no, mfiase no me bo fuwii papa. Nanso misusuw asɛm no ho na mihui sɛ Yehowa wɔ n’asomfo ho abotare na ɔte wɔn ase. Afei mihui sɛ ɛsɛ sɛ mema me ba no kwan ma ɔka nea ɛwɔ ne komam na mahu nea mɛyɛ de aboa no. Ɛyɛ me dɛ sɛ meyɛɛ saa! Ɛno ne bere a edi kan a mihuu nea ɛwɔ ne komam. Bere a n’ano sii no, na ɛnyɛ den sɛ me ne no bɛkasa odwo so. Anigyesɛm ne sɛ otiee afotu no guu aso pa mu, na ɔkae sɛ ɔbɛsesa n’akwan.” Sɛ wotaa ne wo mma bɔ nkɔmmɔ a, ɛma wuhu nea ɛwɔ wɔn adwene ne wɔn koma mu. Ɛba saa a, wɔrensian wo ho nsi gyinae biara. *\nKYERƐKYERƐ WO MMA\n10, 11. Wobɛyɛ dɛn aboa wo mma ma wɔatena nokware no mu?\n10 Oguanhwɛfo pa nim sɛ wamma n’ani ankɔ ne nguan ho a, wɔbɛfom kwan. Ebia oguan baako bi bɛtew ne ho akɔ nkyɛn baabi akɔwe nwura. Afei nkakrankakra wobɛhwɛ na watew ne ho afi nguankuw no ho koraa. Biribi a ɛte saa betumi ato mmofra. Sɛ awofo amma wɔn ani ankɔ wɔn mma ho a, nkakrankakra ebia fekubɔne anaa anigyede a ɛmfata bɛtwe wɔn afi nokware no mu. (Mmeb. 13:20) Wobɛyɛ dɛn aboa wo mma na asiane a ɛte saa anto wɔn?\n11 Sɛ wo ne wo mma wɔ hɔ na wuhu sɛ wɔwɔ mmerɛwyɛ bi a, bɔ mmɔden boa wɔn ntɛm ara. Afei ma wonhu su pa a wɔwɔ na hyɛ wɔn nkuran ma wonkura mu denneennen. (2 Pet. 1:5-8) Ɔkwan baako a wobɛfa so ayɛ saa ne abusua som. Ɛyɛ hokwan a wubetumi de akyerɛkyerɛ wɔn nneɛma pii. October 2008 Ahenni Som no kae sɛ: “Wɔhyɛ mmusua ti nkuran sɛ wonni wɔn asɛyɛde a Yehowa de ahyɛ wɔn nsa no ho dwuma yiye na ama wɔatumi ayɛ abusua Bible adesua a etu mpɔn bere nyinaa.” Wode saa bere yi reboa wo mma ma wɔn gyidi ayɛ den? Nya awerɛhyem sɛ wo mma ani sɔ mmɔden a worebɔ sɛ wobɛboa wɔn no.—Mat. 5:3; Filip. 1:10.\nKyerɛkyerɛ wɔn yiye (Hwɛ nkyekyɛm 10-12)\n12. (a) Sɛ abusua som kɔ so daa a, ɛboa mmabun sɛn? (Hwɛ adaka a wɔato din “ Wɔn Ani Sɔ.”) (b) Ɔkwan bɛn so na abusua som aboa wo?\n12 Ababaa bi a ɔde Carissa ne n’abusua anya nneɛma pii afi abusua som mu. Ɔkae sɛ: “Nea ɛyɛ me anika paa ne sɛ yɛn nyinaa te faako rebɔ nkɔmmɔ. Daa ɛma yɛn ntam yɛ kama na yenya biribi a ɛyɛ anigye a yɛbɛkae. Me papa mfa abusua som nni agorɔ koraa; daa ɔhwɛ sɛ yɛbɛyɛ. Eyi aka me koma yiye, na mihu sɛ ɛsɛ sɛ me nso mefa no aniberesɛm. Nokwasɛm ni, mibu me papa sɛ m’agya ne abusua ti a ɔntoto n’asɛyɛde ase.” Ababaa bi a ne din de Brittney kae sɛ: “Abusua som aka me abɛn m’awofo paa. Ɛma mihu sɛ wodwen me ho na wɔpɛ sɛ wohu ɔhaw a merefa mu. Aboa ama yɛn abusua no ayɛ den na baakoyɛ wɔ mu.” Awofo asɛde paa ne sɛ wɔbɛkyerɛkyerɛ wɔn mma ma wɔadɔ Yehowa. Ɔkwan titiriw baako a wɔbɛfa so ayɛ saa ne abusua som. *\nMA WO MMA AKWANKYERƐ\n13. Dɛn na ɛbɛka wo ba ma wasom Yehowa?\n13 Oguanhwɛfo pa biara de abaa ka ne nguan ma wohu baabi a wɔbɛfa, na ɔde bɔ wɔn ho ban nso. Ne botae titiriw ne sɛ ɔbɛma nguan no anya “baabi pa adidi.” (Hes. 34:13, 14) Sɛ wowɔ mma a, wo nso wowɔ asɛyɛde koro no ara. Wopɛ sɛ wokyerɛ wo mma kwan ma wɔsom Yehowa. Bio, wopɛ sɛ wo mma tumi ka nea odwontofo no kae yi bi: “Nea mepɛ ne sɛ mɛyɛ w’apɛde, O me Nyankopɔn, na wo mmara wɔ me koma mu.” (Dw. 40:8) Sɛ wo mma tumi ka biribi a ɛte saa a, ɛnyɛ den sɛ wobehyira wɔn nkwa so ama Yehowa na wɔabɔ asu. Nanso sɛnea yenim no, sɛ wobetumi asi saa gyinae yi a, ɛsɛ sɛ wotumi te nneɛma ase na ɛka wɔn koma paa sɛ wɔbɛsom Yehowa.\n14, 15. (a) Botae titiriw bɛn na esi awofo ani so? (b) Sɛ aberante anaa ababaa bi adwene nsi no pi wɔ nokware no ho a, ebia na efi dɛn?\n14 Nanso ebia wo mma nyɛ biribiara a ɛkyerɛ sɛ wɔpɛ sɛ wɔfa Yehowa adamfo. Ebia wonnye ntom mpo sɛ nea Yehowa Adansefo gye di no ne nokware no. Sɛ saa a, dɛn na wobɛyɛ? To wo bo ase ne wɔn nsusuw nsɛm ho na fa Yehowa ho dɔ dua wɔn komam. Kyerɛkyerɛ wɔn ma wonhu nea Yehowa ayɛ ama yɛn na wɔnkyerɛ ho anisɔ. (Adi. 4:11) Afei bere a ɛsɛ mu no, wɔn ara betumi asi gyinae sɛ wɔbɛsom Yehowa.\n15 Sɛ wo mma adwene nsi wɔn pi sɛ nea worekyerɛkyerɛ wɔn ne nokware no a, nya abotare na boa wɔn nkakrankakra. Ma wonhu sɛ ade a ɛsom bo paa wɔ asetenam ne sɛ wɔbɛsom Yehowa. Eyi na ɛbɛma wɔn ani agye daa. Afei bɔ mmɔden hu nea enti a wɔn adwene nsi wɔn pi wɔ nokware no ho. Ebia nsɛmmisa yi betumi aboa wo ma woahu wo ba no haw: ‘Nea Bible ka na onnye nni, anaa osuro sɛ obedi ne mfɛfo adanse? Wo ba no nnye ntom sɛ Onyankopɔn mmara bɛboa no, anaa ɛyɛ no sɛ obiara apo no ma wayɛ ankonam?’\nKyerɛ wɔn kwan a wɔmfa so (Hwɛ nkyekyɛm 13-18)\n16, 17. Ɔkwan bɛn so na awofo betumi aboa wɔn mma ma wɔn ankasa ne Yehowa afa adamfo?\n16 Ɛnde, sɛ wo mma adwene yɛ wɔn nãã wɔ nokware no ho a, wobɛyɛ dɛn aboa wɔn? Biribi wɔ hɔ a aboa awofo pii. Ɛyɛ a wobisa wɔn mma sɛ: “Ɛyɛ den ma wo sɛ wobɛyɛ Kristoni anaa ɛyɛ mmerɛw? Mfaso bɛn na ɛwɔ so sɛ obi bɛyɛ Kristoni? Sɛ wubetumi asom Yehowa a, nneɛma bɛn na ɛsɛ sɛ wode bɔ afɔre? Wunnye ntom sɛ nhyira a yenya nnɛ ne nea yebenya daakye no som bo sen biribiara a yɛde bɔ afɔre?” Wo ara fa wo nsɛm nwene nsɛmmisa a ɛte saa ma ɛnyɛ anika. Mmisa wo ba no nsɛm te sɛ nea ogyina kɔɔto. Mmom to wo bo ase ma onhu sɛ wodɔ no. Bere a morebɔ nkɔmmɔ no, wubetumi ne no asusuw Marko 10:29, 30 ho. Ebia abofra no bɛkyerɛkyerɛw nhyira a ɛwɔ Kristosom mu na wasan akyerɛw nea ɛma ɛyɛ den sɛ obi bɛyɛ Kristoni. Eyi bɛboa wo ma woahu ɔhaw a wo ba no refa mu na woahu nea wobɛyɛ aboa no. Yɛne nnipa pii sua Bible Kyerɛkyerɛ ne “Onyankopɔn Dɔ” nhoma no. Sɛ yɛne wɔn a wɔkyerɛ asɛm no ho anigye no sua nhoma a ɛte saa a, yɛn ankasa mma nso ɛ? Ɛnde, wo ne wɔn resua anaa?\n17 Bere a wo mma renyin no, wɔn ara na ɛsɛ sɛ wosi gyinae sɛ wɔbɛsom Yehowa anaa wɔrensom no. Nsusuw sɛ woresom Yehowa nti ɔkwan biara so wo mma nso bɛsom no. Ɛsɛ sɛ wɔn ankasa fa Yehowa adamfo. (Mmeb. 3:1, 2) Sɛ ɛyɛ den ma wo ba sɛ ɔbɛyɛ saa a, dɛn na wobɛyɛ? Boa no ma ɔmpɛɛpɛɛ ne gyidi mu, na ommisa ne ho nsɛm te sɛ: ‘Meyɛ dɛn hu sɛ Onyankopɔn wɔ hɔ. Meyɛ dɛn hu sɛ Yehowa dwen me ho? Migye di paa sɛ midi Onyankopɔn mmara so a, ɛbɛboa me?’ Awofo, munsuasua nguanhwɛfo na nkakrankakra monkyerɛ mo mma ɔkwan a ɛsɛ sɛ wɔfa so. Boa wɔn ma wɔn ankasa nhu sɛ Yehowa som ne ade a ɛsom bo paa wɔ wɔn asetenam. *—Rom. 12:2.\n18. Dɛn na awofo bɛyɛ de asuasua Yehowa, Oguanhwɛfo Kɛseɛ no?\n18 Nokware Kristofo nyinaa pɛ sɛ wosuasua Yehowa, Oguanhwɛfo Kɛseɛ no. (Efe. 5:1; 1 Pet. 2:25) Ɛsɛ sɛ awofo titiriw hu wɔn mma yiye, efisɛ wɔsom bo. Ehia sɛ awofo kyerɛkyerɛ wɔn mma sɛnea ɛbɛyɛ a wobenya nhyira a Yehowa ahyɛ ho bɔ no. Ɛnde, yɛ nea wubetumi biara boa wo mma nkakrankakra na wɔmfa nokware no mmɔ wɔn bra na wɔnnɔ Yehowa!\n^ nky. 9 Sɛ wopɛ eyi ho nsɛm pii a, hwɛ August 1, 2008, Ɔwɛn-Aban, kratafa 10-12.\n^ nky. 12 Sɛ wopɛ eyi ho nsɛm pii a, hwɛ asɛm a wɔato din, “Abusua Som—Ɛho Hia Ma Nkwagye!” wɔ October 15, 2009, Ɔwɛn-Aban, kratafa 29-31.\n^ nky. 17 Sɛ wopɛ eyi ho nsɛm pii a, hwɛ February 1, 2012, Ɔwɛn-Aban, kratafa 18-21.\nWƆN ANI SƆ\nMomma yɛnhwɛ nsɛm a anuanom mmabaa mmienu bi ka de kyerɛɛ mfaso a wɔanya afi abusua som mu.\n“Abusua som boa ma woka bɛn w’abusua ne Yehowa. Ɛboa ma wuhu sɛnea wote ankasa ne nkɔso a worenya wɔ Yehowa som mu. Ɛma wuhu nneɛma a wotɔ mu sin ne nsakrae a ɛsɛ sɛ woyɛ.”\n“Abusua som ma yenya hokwan kyerɛ yɛn adwene a ehu biara nnim. Saa bere no yɛde asetenam dadwen biara to nkyɛn na yɛde yɛn adwene si honhom fam nneɛma so. Kan no na yɛnyɛ biribi a ɛte saa, nanso seesei yɛyɛ. Ɛyɛ nhyira kɛse paa!”


Sɛnea Yehowa Adansefo Nya Sika: Ɛhefa na Wɔnya Sika Firi?\nYɛyɛ Dɛn Nya Sika De Tua Yɛn Adwuma no Ho Ka?\nAfe biara yɛtintim Bible ne Bible ho nwoma ɔpepem pii kyekyɛ ma ɔmanfo. Yɛn adwumayɛbea ti no wɔ nkorabata wɔ wiase nyinaa; yɛsisi adan ne baabi a wɔtintim nwoma wɔ saa mmeae no. Asafo mpempem pii hyia wɔ yɛn adan a ɛyɛ korokorowa na ɛyɛ fɛ mu som. Yɛfrɛ adan no Ahenni Asa. Hwan na etua weinom nyinaa ho ka?\nObiara firi ne pɛ mu yi sika de boa yɛn adwuma no. (2 Korintofoɔ 9:7) Ɔwɛn-Aban a ɛtɔ so mmienu a wɔtintimii wɔ afe 1879 mu no kaa asɛm a ɛdi so yi: “Yɛgye di sɛ YEHOWA na ɔtaa ‘Zion’s Watch Tower’ [saa na na wɔfrɛ Ɔwɛn-Aban] no akyi, ne saa nti, yɛremmisa na yɛrensrɛ nnipa sɛ wɔmmoa yɛn da.” Yɛadi saa asɛm yi so abɛsi nnɛ.\nEbinom yi sika kɔma yɛn adwumayɛbea ti no nkorabata a ɛwɔ wɔn man mu no tẽẽ anaa wɔde to ntoboa adaka a ɛwɔ Ahenni Asa biara so no mu. Nanso, yɛnnyigye ntotoso dudu anaa kɔlɛhyen, na yɛn som adwuma no anaa nwoma ahorow no nso yɛnnye ho sika. Sɛ yɛkɔka asɛmpa no, yɛkyerɛkyerɛ wɔ asafo no mu, anaa yɛboa ma wɔsisi mmeae a yɛhyiam som a, wɔntua yɛn ka. Yesu kaa sɛ: “Monyaa no kwa, momfa mma kwa.” (Mateo 10:8) Wɔn a wɔyɛ adwuma wɔ adwumayɛbea no ti anaa ne nkorabata no, wɔntua wɔn ka. Saa ara nso na wɔn a wɔbom yɛ Yehowa Adansefo Akwankyerɛ Kuo no mufo nso, wɔntua wɔn ka.\n“Wɔ Yehowa Adansefo dwumadi nyinaa mu no, wɔn ara na wɔfiri wɔn pɛ mu yi sika de boa wɔn som. Obiara si ne gyinae wɔ ‘ntoboa’ a ɔbɛyi ne mpɛn dodow a ɔbɛyi de aboa ne som no ho.”—Europa Asɛnnibea a Ɛhwɛ Nnipa Ahofadi Ho Nsɛm So, 2011\nYɛde ntoboa a nkurɔfo fi wɔn pɛ mu yi no bi boa wɔn a atoyerɛnkyɛm ato wɔn. Tete Kristofo no ani gyee sɛ wɔnyaa hokwan boaa wɔn nuanom a na wɔakɔ ahokyere mu no. (Romafoɔ 15:26) Yɛn nso, yɛboa wɔn a atoyerɛnkyɛm ato wɔn no; yɛsan sisi wɔn afie ne mmeae a wɔhyiam som no ma wɔn, yɛma wɔn nnuane ne ntade, na yɛhwɛ wɔn a wɔyare no nso.\nHwɛ video a wɔato din Philippines Typhoon—Faith Conquers Adversity wɔ www.jw.org.. (Kɔ ABOUT US > ACTIVITIES afã hɔ)\nYehowa Adansefo Yɛ Dɛn Nya Sika De Tua Wɔn Adwuma no Ho Ka?


Hesekiel 37: Nea Yuda ne Efraim nnua no kyerɛ\nHwehwɛ Ahenni no, na Ɛnyɛ Nneɛma\nAdɛn Nti na Ɛsɛ sɛ ‘Yɛkɔ so Wɛn’\n“Nsuro. Mɛboa Wo”\nMomma Yɛnkyerɛ Onyankopɔn Adom Ho Anisɔ\nMomma Yɛnka Adom Ho Asɛmpa No\nƆwɛn-Aban—Nea Adesua Nsɛm Wom | July 2016\nKENKAN WƆ Afrikaans Albanian Amharic Angolan Sign Language Arabic Armenian Australian Sign Language Aymara Azerbaijani Azerbaijani (Cyrillic) Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kabiye Kannada Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mixe Mongolian Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tswana Turkish Turkmen Tuvaluan Twi Tzotzil Ukrainian Urdu Uzbek Venda Vietnamese Waray-Waray Welsh Wolaita Xhosa Yoruba Zapotec (Isthmus) Zulu\nNnua mmienu a wɔka boom a ɛho asɛm wɔ Hesekiel ti 37 no kyerɛ sɛn?\nYehowa nam Hesekiel so hyɛɛ Israelfo no bɔ sɛ, sɛ wɔkɔ Bɔhyɛ Asase no so bio a, wɔbɛka abom asan ayɛ ɔman baako. Saa nkɔmhyɛ no nso kyerɛ sɛ Onyankopɔn nkurɔfo bɛyɛ baako wɔ nna a edi akyiri yi mu.\nYehowa ka kyerɛɛ odiyifo Hesekiel sɛ ɔnkyerɛw nnua mmienu so. Ɔka kyerɛɛ no sɛ ɔnkyerɛw baako so sɛ, “Yuda ne Israelfo a wɔka ne ho no dea.” Nea ɛka ho no nso, ɔnkyerɛw so sɛ, “Yosef dea, Efraim dua, ne Israel fie a wɔka ne ho no nyinaa.” Ná ɛsɛ sɛ Hesekiel ka nnua mmienu no bom ma ɛyɛ baako wɔ ne nsam.—Hes. 37:15-17.\nEdin “Efraim” no gyina hɔ ma dɛn? Efraim na na ɛyɛ abusuakuw titiriw wɔ mmusuakuw du ahemman a na ɛwɔ atifi fam no mu. Yeroboam a ɔyɛ mmusuakuw du ahemman no hene a odi kan no, ná ofi Efraim abusua mu. (Deut. 33:13, 17; 1 Ahe. 11:26) Yosef ba Efraim asefo mu na na saa abusuakuw no fi. (Num. 1:32, 33) Yosef nyaa nhyira soronko fii n’agya Yakob hɔ. Enti na ɛfata sɛ dua a wɔde gyinaa hɔ maa mmusuakuw du ahemman no, wɔfrɛ no “Efraim dua.” Bere a Hesekiel kyerɛw nnua mmienu yi ho asɛm no, na mmusuakuw du ahemman no kɔ nkoasom mu dedaadaw. Asiriafo faa wɔn nnommum afe 740 ansa na Kristo reba. (2 Ahe. 17:6) Babilon Ahemman no na etuu Asiria Ahemman no gui. Enti bere a Hesekiel reka nnua mmienu no ho asɛm no, na Israel mmusuakuw no mufo dodow no ara abɔ ahwete Babilon Ahemman no mu.\nAfe 607 ansa na Kristo reba no, wɔde mmusuakuw mmienu a ɛwɔ anafo fam no kɔɔ nkoasom mu wɔ Babilon. Ebia wɔde atifi fam ahemman no mufo biara a na aka wɔ asase no so kaa wɔn ho kɔe. Ahemfo a wodii mmusuakuw mmienu no so no, na wofi Yuda abusua mu. Ná asɔfo no nso te Yuda ahemman no mu, efisɛ na wɔsom wɔ Yerusalem asɔrefie hɔ. (2 Be. 11:13, 14; 34:30) Enti ɛfata sɛ wɔde “Yuda” dua no gyinaa hɔ maa mmusuakuw mmienu no.\nBere bɛn na wɔkaa nnua mmienu no boom? Ɛyɛ bere a Israelfo no san kɔɔ Yerusalem kosii asɔrefie no bio afe 537 ansa na Kristo reba. Mmusuakuw du ahemman no ne mmusuakuw mmienu ahemman no mufo bi fii nkoasom mu san kɔɔ wɔn asase so. Saa bere yi de, na mpaapaemu biara nni Israelfo no mu. (Hes. 37:21, 22) Israelfo de baakoyɛ som Yehowa bio. Odiyifo Yesaia ne odiyifo Yeremia nso hyɛɛ saa nkabom yi ho nkɔm.—Yes. 11:12, 13; Yer. 31:1, 6, 31.\nNokware som ho asɛm a ɛho hia bɛn na saa nkɔmhyɛ yi ma yehu? Ɛno ni: Yehowa bɛma n’asomfo ‘ayɛ biako.’ (Hes. 37:18, 19) Yemmisa sɛ, baakoyɛ a wɔhyɛɛ ho nkɔm no abam wɔ yɛn bere yi so anaa? Yiw. Nkɔmhyɛ no fii ase baa mu afe 1919. Saa bere no, Onyankopɔn nkurɔfo de nkakrankakra totoo nneɛma, na wɔsan yɛɛ baako bio. Satan yɛɛ n’adwene sɛ ɔbɛpaapae Onyankopɔn nkurɔfo mu, nanso ankosi hwee.\nSaa bere no, na wɔn a wɔasan ayɛ baako no mu dodow no ara wɔ anidaso sɛ wɔne Yesu bɛyɛ ahemfo ne asɔfo wɔ soro. (Adi. 20:6) Ná wɔte sɛ dua a egyina hɔ ma Yuda no. Nanso bere bi akyi no, wɔn a wɔwɔ anidaso sɛ wɔbɛtena asase so no bebree bɛkaa honhom fam Yudafo no ho. (Sak. 8:23) Ná wɔte sɛ dua a egyina hɔ ma Yosef no, na na wonni anidaso biara sɛ wɔne Kristo bedi ade.\nSaa akuw mmienu yi aka abom sɛ Yehowa nkurɔfo a wɔhyɛ Ɔhene baako, Yesu Kristo ase. Wɔka Yesu ho asɛm wɔ nkɔmhyɛ mu sɛ “m’akoa Dawid.” (Hes. 37:24, 25) Yesu bɔɔ mpae sɛ n’akyidifo nyinaa ‘nyɛ baako, sɛnea n’Agya no wɔ ne mu na ɔno nso wɔ n’Agya mu no.’ * (Yoh. 17:20, 21) Bio nso, Yesu hyɛɛ nkɔm sɛ n’akyidifo a wɔasra wɔn, kuw ketewa no, ne “nguan foforo” no bɛyɛ baako na wɔanya “ɔhwɛfo biako.” (Yoh. 10:16) Sɛnea Yesu kae no, ɛnnɛ Yehowa nkurɔfo nyinaa ayɛ baako. Wɔn a wɔwɔ anidaso sɛ wɔbɛkɔ soro ne wɔn a wɔwɔ anidaso sɛ wɔbɛtena asase so no abom resom Yehowa!\n^ nky. 6 Yesu kaa nna a edi akyiri yi ho sɛnkyerɛnne ho asɛm, na ɔmaa n’asuafo no mfatoho pii. Ɛyɛ anigye sɛ, ɔkaa ne nsɛm no nnidiso, nnidiso. Odii kan kaa “akoa nokwafo ne ɔbadwemma,” anaa anuanom kakraa bi a wɔasra wɔn a wobedi n’akyidifo anim no ho asɛm. (Mat. 24:45-47) Ɛno akyi no, wɔn a wɔwɔ anidaso sɛ wɔbɛkɔ soro nyinaa, ɔmaa mfatoho bi a ɛfa wɔn ho. (Mat. 25:1-30) Awiei koraa no, ɔkaa wɔn a wɔbɛboa Kristo nuanom no na wɔatena ase daa wɔ asase so no ho asɛm. (Mat. 25:31-46) Saa ara na bere a Hesekiel nkɔmhyɛ no fii ase sɛ ɛreba mu wɔ yɛn bere yi so no, edii kan kaa wɔn a wɔwɔ anidaso sɛ wɔbɛkɔ soro no ho asɛm. Ɛwom, wɔntaa mfa mmusuakuw du no nnyina hɔ mma wɔn a wɔwɔ anidaso sɛ wɔbɛtena asase so no. Nanso, nkɔmhyɛ no ma yehu nkabom a ɛwɔ wɔn a wɔbɛtena asase so ne wɔn a wɔbɛkɔ soro no ntam.\nNsɛmmisa a Efi Akenkanfo Hɔ—July 2016\nƆWƐN-ABAN—NEA ADESUA NSƐM WOM July 2016\nNsɛmmisa A Efi Akenkanfo Hɔ—July 2018\nNsɛmmisa a Efi Akenkanfo Hɔ—April 2018\nNsɛmmisa a Efi Akenkanfo Hɔ—March 2018


Mateo 6 NA-TWI - Papayɛ ho kɔkɔbɔ - “Monhwɛ yiye - Bible Gateway\nMateo 6 Nkwa Asem (NA-TWI)\nPapayɛ ho kɔkɔbɔ\n6 “Monhwɛ yiye na moanyɛ papa ankyerɛ nnipa amfa ampɛ anuonyam. Sɛ moyɛ saa a, morenya mfaso biara mfi mo Agya a ɔwɔ soro no nkyɛn. 2 Sɛ woyɛ papa a, mmɔ no dawuru sɛnea wɔn a wɔyɛ huuhuu yɛ wɔ asɔredan mu ne mmɔnten so no. Merema mo ate ase sɛ, saa nnipa no anya wɔn akatua dedaw. 3 Sɛ woyɛ papa a, mma obiara nnhu. Mpo sɛ wode wo nsa nifa yɛ papa a, mma wo nsa benkum nnhu, 4 na w’agya a onim kokoam nsɛm nyinaa no betua wo ka.\nMpaebɔ ho kɔkɔbɔ\n5 “Ɛfa mpaebɔ ho nso, sɛ morebɔ mpae a, mommmɔ mpae sɛnea wɔn a wɔyɛ huuhuu gyina asɔredan mu ne mmɔnten so bɔ mpae de pɛ nnipa anim anuonyam no. Merema mo ate ase sɛ, saa nnipa no anya wɔn akatua dedaw. 6 Sɛ wopɛ sɛ wobɔ mpae a, kowura wo dan mu, na to wo pon mu, na bɔ w’agya a ɔwɔ kokoam no mpae, na w’agya a onim kokoam nsɛm no, betua wo ka.\n7 “Sɛ mobɔ mpae a, monnkasakasa bebree, ntitititi nsɛm mu, nnsusuw sɛ, sɛ moyɛ saa a na Onyankopɔn betie mo. 8 Mo agya Nyankopɔn nim nea ehia mo nyinaa ansa na mubisa no.\n9 “Enti saa ɔkwan yi so na momfa mmɔ mpae: ‘Yɛn Agya a wowɔ soro, wo din ho ntew. 10 W’ahenni mmra. Nea wopɛ nyɛ asase so, sɛnea ɛyɛ ɔsoro. 11 Ma yɛn, yɛn daa aduan nnɛ, 12 na fa yɛn aka firi yɛn, sɛnea yɛde firi wɔn a wɔde yɛn aka. 13 Mfa yɛn nkɔ sɔhwɛ mu. Na yi yɛn fi ɔbɔnefo no nsam. Amen.” 14 Sɛ mode wɔn a wɔfom mo mfomso firi wɔn a, mo nso mo soro agya de mo mfomso befiri mo. 15 Nanso, sɛ moamfa wɔn a wɔfom mo mfomso amfiri wɔn a, mo soro agya no nso remfa mo mfomso mfiri mo.\nMmuadadi ho kɔkɔbɔ\n16 “Sɛ mudi mmuada a, monnyɛ mo anim mmɔbɔmmɔbɔ, sɛnea nyaatwomfo di mmuada a wɔyɛ de pɛ nnipa anim anuonyam no. Merema mo ate ase sɛ, saa nnipa no anya wɔn akatua dedaw. 17 Sɛ wudi mmuada a, srɛn wo ti, na hohoro w’anim, na ma w’anim nyɛ frɔmm, 18 na mma nnipa nnhu sɛ woredi mmuada, gye w’agya a ohu nea wɔyɛ wɔ kokoam nyinaa no; na w’agya a ohu nea wɔyɛ wɔ kokoam nyinaa no betua wo ka.\n19 “Monnhyehyɛ mo agyapade wɔ asase yi so nea ntɛferɛw betumi awe, na ebetumi agye nkanare asɛe, na akorɔmfo betumi awia. 20 Mmom, monhyehyɛ mo agyapade wɔ soro, nea ntɛferɛw ntumi nwe, na entumi nnye nkanare nsɛe, na akorɔmfo ntumi nwia. 21 Na nea w’ademude wɔ no, ɛhɔ na wo koma nso wɔ.\n22 “Aniwa yɛ onipa kanea. Ɛno nti sɛ w’aniwa ye a, na wo nipadua nyinaa yɛ hann. 23 Nanso, sɛ w’aniwa nye a, ɛma wo nipadua no nyinaa dan sum tumm. Enti sɛ hann a ɛwɔ wo mu no yɛ sum de a, na wo nipadua no yɛ sum kabii.\n24 “Obiara ntumi nsom awuranom baanu; sɛ ɔyɛ saa a, ɔbɛtan ɔbaako na wadɔ ɔbaako; anaasɛ ɔde ne ho bɛfam ɔbaako na wabu ɔbaako animtia. Morentumi nsom Onyankopɔn ne ahode.\n25 “Eyi nti na mitu mo fo sɛ, munnnwinnwen nea mubedi, anaa nea mobɛnom, anaa nea mubefura ho. Mowɔ ɔkra ne nipadua a ɛsom bo sen nea mubedi, nea mobɛnom, ne nea mubefura. 26 Monhwɛ wim nnomaa, wonnua aba, ɛnna wontwa aba mmoaboa ano mfa nsie, nanso mo agya a ɔwɔ soro no ma wɔn aduan di. Monsom bo nsen wɔn anaa? 27 Mo mu hena na adwene a odwen no betumi ato ne nkwanna so simma baako?\n28 “Adɛn nti na mudwinnwen ntama ho? Monhwɛ afifide bi sɛ wuram nhwiren. Wonnwen ntama ho. 29 Nanso, ɔhene Salomo ahonya ne n’anuonyam nyinaa akyi no, na n’ahoɔfɛ nnu wuram nhwiren yi. 30 Na sɛ Onyankopɔn tumi fura afifide a ɛwɔ hɔ nnɛ na ɔkyena enni hɔ ntama a, mo a mo gyidi sua, ɛbɛyɛ dɛn na ɔrentumi mma mo nea ehia mo?\n31 “Enti ɛnsɛ sɛ mudwinnwen aduan ne ntama ho, sɛ wɔn a wɔn gyidi sua. Wɔn a wɔn gyidi sua no na bere biara wodwen saa nneɛma no ho. 32 Na mo de, mo agya a ɔwɔ soro no nim sɛ eyinom nyinaa ho hia mo. 33 Enti monhwehwɛ Onyankopɔn ahenni ne ne trenee kan, na ɔde nea ehia mo nyinaa bɛka mo ho.\n34 “Enti munnnwinnwen ɔkyena ho. Onyankopɔn no ara de nea ehia mo bɛma mo. Ɛda biara ne mu nsɛm.


1. Ɛdeɛn ne paneɛ wɔ?\nWode paneɛ(aduro) wɔ nnipa bi de bɔ wɔn ho ban afiri yarewa bi ho no na yɛfrɛ no paneɛwɔ.Yarewa bi wɔ hɔ a, ɛsɛsɛ wo taa wɔ paneɛ no ɛberebiara ansaana woanya ahobanbɔ(yarewa bi tesɛ‘ tetanus)Paneɛ baako anaa mmienu pɛ bɛtumi abɔ wo ho ban afiri yareɛ bi ho (bi te sɛ “polio“ anaase “corona“\nPaneɛ(aduro) de ahoɔden ma nipadua banbɔfoɔ no.Saa honam mu akwaa yi din de honam mu nkommoa.Paneɛ(aduro) ma saa nkommoa yi ahoɔden soronko ma no pamo nnyarewa biara firi honam no mu.\nPaneɛ(aduro) te kwan a nipa bɛfa so anya yareɛ no so.Sɛ mmoawa nketekete a yɛnnfa yɛn ani nhunu, na ɔmo san de yareɛ berɛ nipadua no(viruses bacterial or fungi) nya kwan wora nipadua no mu a,na kyerɛ sɛ yareɛ asaa nipadua no.Saa yareɛ tumi de owuo ba.Paneɛ bo nipadua no ho ban firi saa yareɛ ne honam sɛeɛ a ɛtaa si mfie beberee akyi.\nWɔ Germani man mu ha no, paneɛ a ɛfiri “BioNTech (“Comernaty”), Moderna,AstraZeneca (“Vaxzevria”) ne Johnson & johnson“ adwumakuo no na y’agye atomu.\n5. Kwan bɛn so na paneɛ ahodoɔ no yɛ adwuma?\nPaneɛ nyinaa nyane nipadua banbɔfoɔ no,deɛ yɛ frɛ no nkommoa no,seneɛ ɛbɛyɛ a nipadua no bɛbɔ wɔn ankasa ho ban.Nipadua no yɛ honam mu nkommoa de bɔ honam no ho ban firi yareɛ mmoawa ho.Ɛnam saa paneɛ yi nti, honam no “ sua“ kwan a wobɛbɔ ne ho ban.\n6. Nsonsonyɛ bɛn na ɛda paneɛ ahodoɔ adwumayɛ mu.\nPaneɛ no nyinaa hwɛ sɛ corona yareɛ mu nyɛ den mpo sɛ ɛnku yɛn.Wɔ yɛn nimdeɛ mu no, nsonsonyɛ biara nni paneɛ no adwuma yɛ mu..Yɛnim sɛ, paneɛ a ɛdikan no bɔ yɛn ban, saa ara nso na deɛ ɛtɔso mmienu nso bɔ yɛn ban yie.\nWɔ Germani man mu no,yɛde BioNTech wɔ nnipa a wadi mfie firi 16 kɔsi 59. Seisei deɛ EU agye atom sɛ mmɔfra a woadi mfie dummienu 12 rekɔ no bɛtumi awɔ BioNTech paneɛ no.Ɛha no ɛyɛ sɛ yɛtwɛn “The Standing Vaccination Commision“ ma wɔ kyerɛ yɛn sɛ yɛbɛtumi de paneɛ no awɔ abɔfra biara a w’adi mfie nsia (6) rekɔ anaa sɛ abɔfra wɔwɔ yareɛ bi dada.\nMprenprem y’agye “Moderna“ atomu sɛ nnipa a w’adi mfie dunnwɔtwe(18) rekɔ bɛtumi awɔ.\nPaneɛ Vaxzevria a ɛfiri AstraZeneca nso y’agye atomu 18+.The Standing Commission kamfo kyerɛ wɔn a w’adi mfie aduosia rekɔ.\nPaneɛ a ɛfiri Johnson and Johnson nso yɛde wɔ wɔn a w’adi mfie dunwɔtwe rekɔ.Paneɛ baako pɛ na yɛde wɔ.The Standing Commission kamfo kyerɛ wɔn a w’adi mfie aduosia(60) rekɔ.\nBioNTech, Moderna and AstraZeneca (Vaxzevria) deɛ yɛwɔ no mprɛ mmienu so wɔ naawɔtwe mmienu ntɛm..\n8. Mɛtumi ayi paneɛ a mepɛsɛ wo de wɔ me?\nDaabi, wonntumi nnyi paneɛ a wopɛ.Obiara nnye biribi ansana na w’awɔ paneɛ no.Paneɛ wɔ nnyɛ ɔhyɛ so wɔ Germani man mu ha.\nWo honam no hyɛ aseɛ ne paneɛ no yɛ adwuma yɛ nkonmoa no .\nAfei, ɛtommerɛ bi a honam da nneɛeɛ a ɛnyɛ bi adi .Berebiara saa honam mu nneɛeɛ yi a yɛ nya firi paneɛwɔ no ho no nkyɛre koraa na ɛkɔ.\nSaa nneɛeɛ yi a honam no daa no adi no bi ne yaww kakra bɛba faako a paneɛ no wɔɔ yɛ no,honam ani no bɛyɛ kɔkɔɔ kakra,brɛwyɛ,ti paeɛ,ebunu,hurae ne honam yaw nso tumi ba.\nObiara honamdua yɛ soronko .Ɛno nti na obiara nya atinka soronko no.Ɛbinom nneɛeɛ a ɔdan no adi wɔ paneɛ no akyire no nnyɛ hu koraa,ebinom nso deɛ yɛhu na ɛbinom deɛ ɔnnya nneɛeɛ biara.\n11. Nsonsonyɛ bɛn na ɛda nsakrayɛ a ɛba wo honamdua mu ne daakye nsonsiansoɔ bɔne?\nNsankrayɛ kakra a ɛbɛba wohonam mu no yɛ adepa.\nƐkyerɛsɛɛ paneɛ no reyɛ n’adwuma na honam rehyɛ aseɛ abɔ ne ho ban.Nsonsiansoɔ bɔne no deɛ nnyɛ adepa koraa na ɛhu paa.Nanso ntaa nsi.\nPaneɛ ho nsonsiansoɔ bɔne no ntaa nsi koraa.Deɛ ɛma nsonsiansoɔ bɔne no ba ne sɛ ebia na obi honam ne paneɛ no aduro no nhyia.\nPaneɛ no akyire nosɛ wonya ebunu na sɛ ankɔ nansa akyi a ɛwɔ sɛ wo kɔ hu dɔkota.\nMpo sɛ wowɔ Vaxzevria paneɛ a ɛfiri AstraZeneca na woti pae wo nna kakra akyi ɛwɔ se wohu wo dɔkota.\n12. Nsakrayɛ foforo bɛn na paneɛ no bɛtumi de aba honam no so?\nHonam mu nneɛeɛ anaa nsakrayɛ foforo a paneɛ no bɛtumi de aba no bi ne ti yaww kakra bɛba faako a paneɛ no wɔɔ yɛ no,honam ani no bɛyɛ kɔkɔɔ kakra,brɛwyɛ,ti paeɛ,ebunu,hurae ne honam yaw nso tumi ba.\n13. Nsonsiansoɔ bɔne bi wɔ paneɛ no so anaa.?\nNsonsiansoɔ bɔne a ɛwɔ paneɛ no so no ɛntaa nsi koaa.Ɛtodabi a nnipa bi nipadua no ne paneɛ nhyia.\nWɔ AstraZeneca and Johnson & Johnson,nnipa kakraa bi na ɛnya “blood clot“BioNTech guso reyɛ Nhwehwɛmu sɛ wɔbɛhunu sɛ paneɛ no na ɛkɔfa “myocarditis “ ba anaa\nAfei nso nnipa maako maako bi nya “acute facial nerve paralysis“ mmerɛ kakra bi kɔ pem nnaawɔtwe kakra bi akyire.\nNanso yɛnntumi nsi so pi sɛ paneɛ wɔ no na ɛde ba.\n14. Paneɛ a ɛdi kan no bɛtumi abɔ mehoban yie deɛ?\nNhwehwɛ mu guso rekɔso yie.Nanso yɛ nnyaa biribi a yɛbɛtumi de yɛn ho atoso paa\nPaneɛ a ɛdikan no bɛtumi abo wohoban paa nanso ɛkɔpem nnaawɔtwe anaa bosome kakra akyi pɛ.\nYie nti na ɛsɛsɛ wowɔ paneɛ a ɛtɔso mmienu no.(gye Johnson & Johnson ,wei deɛ yɛwɔ no baako pɛ.)Sɛ worewɔ paneɛ a ɛdi kan no a ,Yɛbɛ ka ɛda a wobɛwɔ paneɛ a ɛtoso mmienu no akyere wo .\n15. Paneɛ a ɛtoso mmienu no bɛtumi abɔ me hoban yie deɛ?\nPaneɛ a ɛtɔso mienu no na ɛtwatoɔ wɔ paneɛ no wɔ mu.(gyesɛ Johnson & Johnson ,wei deɛ yɛwɔ no baako pɛ.).\nƐsɛsɛ kwan biara so no wowɔ paneɛ a ɛtɔso mmienu no anyɛsaa a nnaawɔtwe anaa bosome kakra akyi no paneɛ no ahoɔden no so bɛte .\n16. Ɛmmerɛ dodoɔ sen na paneɛ yi bɛtumi abɔ me hoban?\nNhwehwɛ mu guso rekɔso yie .Animdefoɔ rekasɛ paneɛ no atumi ammɔ wo ho ban koraa na ɛnnye bosome nsia.Na ɛfiri saa mmerɛ yi rekɔ no gyesɛ wowɔ paneɛ no foforɔ.\nSeneɛ tetanus teɛ no .Mfie du biara no gyesɛ wowɔ saa paneɛ yi.\n17. Mfie a madi bɛtumi anya nsonsiansoɔ wɔ paneɛ no adwumayɛ so anaa?\nAane wo renyini no na wo honamdua no reyɛ mmerɛ.Ɛnam nimdeɛ kakra a yɛwɔ wɔ paneɛ no ho no nti,paneɛ bɛtumi abɔ obiara ho ban mpo mmerewa ne nkɔkoraa.\n18. Mɛtumi de yareɛ no asan obi wɔ berɛ a mawɔ paneɛ no?\nAane.wobɛtumi da asan obi mpo sɛ ɛnnyɛ mpem pii.Ɛnam yɛn nimdeɛ so no,yareɛ no bɛtumi awɔ nnipa a wawɔ paneɛ no ntɛm mpo.\n19. Sɛ manya yareɛ no mpo na sɛ me ho atɔ me a mɛtumi awɔ paneɛ no?\nAane, nanso wɔ saa asem yi mu no ɛhia masɛ wowɔ paneɛ no ntɛm bosome nsia akyi sɛneɛ ɛbɛyɛ a ɛbɛ nyane nkommoa dada noa ɛdii yareɛ no so no.\n20. Paneɛ wɔ no akyire no,ɛwɔ sɛ me di ahonnidie nhyenhyeɛ no so na me san kata me whene ne mano anaa?\nAane, yɛbɛ kɔso adi yareɛ no mmra nyinaa so.Paneɛ wɔ akyire no yareɛ tumi saa ..Ahobanbo nhyehyeɛ no daso reyɛ adwuma.\n21. Mfasoɔ bɛn na ɛwɔ paneɛwɔ so?\nWobɛnya ahobanbɔ afiri corona yareɛ no anoden ne ne wuo ho.\nPaneɛ boa te corona mmoawa dwumadie so.\nƐbɛyɛ den kakra sɛ wode yareɛ no bɛsaa obi.\nSɛ yɛyi apomoden mfasoɔ no firi hɔ a wobɛtumi akɔ baabiara a anka wontumi nkɔ wɔ bɛrɛ a wonwɔɔ paneɛ no.Sɛ wokura krataa a ɛkyerɛ sɛ wawɔ paneɛ no a Wobɛtumi akɔ cafes , wonnamfofoɔ nkyɛen , wobɛnya berɛ bebebree de ayɛ deɛ wopɛ.\n22. Yɛwɔ nnipa bi a wɔn nkwa da nsam kyeɛn afoforo wɔ yareɛ yi ho anaa? Mpaninfoɔ ne wɔn a wɔ yare dada nkwa da nsam yie paa.\nWɔbɛtumi awu anaasɛ wonyareɛ no mu bɛyɛ den paa ara .Wɔ covid 19 ho no,Nipa a wɔtaa hyiahyia afoforo no, yareɛ no bɛtumi asaa wɔn.\n23. Ɛdeɛn ne “prioritisation“?\n“Prioritisation“ kyerɛsɛ biribi pɔtee bi hohia.Sɛ yɛde ba corona mu a, ɛkyerɛsɛ yɛɛbɔ wɔn a wɔnkwa da nsam wɔ yareɛ no ho ban kane.\n24. Aden nti na yɛwɔ wɔn a wɔte bomu wɔ beaɛ bi paneɛ kane ?\nƐsiansɛ nnipa pii na ɛte beaɛ baako nti no, nnyɛ den sɛ yareɛ yi bɛsaa wɔn nyinaa ntɛntɛm.Ɛyɛ den sɛ wobɛ tete wɔntem ɛfirisɛ wɔ dɔɔso na beaɛ hɔ no nso sua.Yei nti no ɛhobɛhia sɛ yɛbɔ wɔn paneɛ no kanee\nƐsiansɛ nnipa pii na ɛte beaɛ baako nti no, nnyɛ den sɛ yareɛ yi bɛsaa wɔn nyinaa ntɛntɛm.Ɛyɛ den sɛ wobɛ tete wɔntem ɛfirisɛ wɔ dɔɔso na beaɛ hɔ no nso sua.Yei nti no ɛhobɛhia sɛ yɛbɔ wɔn paneɛ no kanee.\n25. Yɛɛ sɔ paneɛ no ahwɛ wɔ refugeefoɔ so anaa ?\nDaabi ,wɔn a watu wɔn ho asi hɔ na yɛsɔɔ paneɛ no hweɛɛ wɔ wɔn so wɔ berɛ bi a atwam Mprenprem nnoɔma bɛyɛ billion mmienu na yɛakeka abomu ayɛ paneɛ no wɔ wiase nyinaa.\nNnipa a wawɔ paneɛ wɔ wiasɛ nyinaa boro billion .\n26. Sɛ mewɔ yareɛ dadaa bi a ,mɛtumi awɔ paneɛ no anaa?\nAane, Wo koraa na wo hia paneɛ no paa ɛfirisɛ,sɛ wonya corana virus yareɛ no a ɛmu bɛtumi ayɛden paa ara ɛsian wo yareɛ dadaa no nti.\n27. Apemfoɔ bɛtumi awɔ paneɛ no bi anaa?\nYɛnnya nyee ntomu sɛ apemfoɔ bɛtumi awɔ paneɛ no ɛfirisɛ yɛnni biribiara a ɛkyerɛ sɛ ɔpemfoɔ bɛtumi awɔ paneɛ no nanso sɛ ɔpemfoɔ bi corona yareɛ no mu yɛ den ɛnam sɛ wɔwɔ yare dadaa bi nti .\nSɛ yɛhu sɛ mfasoɔ a wɔbɛnya wɔ paneɛ no so no dɔɔso sene nsonsiansoɔ bɔne no a,yɛbɛtumi awɔ no paneɛ no.\n28. Mmɔfra bɛtumi awɔ paneɛ no?\nEU agye atomo sɛ mmɔfra a wadi mfie dummienu 12 rekɔ no bɛtumi awɔ BioNTech paneɛ no nanso paneɛwɔ commision ɛnnka ho hwee.Ɛwɔsɛ yɛhunu sɛ mmɔfra a wɔn yareɛ no mu ayɛ den nkoaa na yɛbɛtumi awɔ wɔn paneɛ no.\n29. Hwan na ɛnsɛsɛ ɔwɔ no paneɛ no.?\nNnipa a wɔ yare na ne ho ayɛ hyɛ paa .Yɛbɛtumi awɔ no paneɛ no berɛ a ne ho atɔ no.\n30. Paneɛwɔ no kum wonnkwamoa no ?\nDaabi, biribiara nni hɔ a abɔdeɛmu nyansafoɔ aka a ɛkyerɛ sɛ paneɛ no kum nkwamoa.\n31. Aden nti na paneɛ kuo no bi agyae paneɛ wɔ no ?\nPaneɛwɔ no bi gyaeɛ efirisɛ na wopɛsɛ woyɛ paneɛ nsosiansoɔ ho nhwehwɛmu kɔ mu yie.Nnipa ahobanbo ne adea ɛhohia yie paa.Ɛno nti na woreyɛ nhwehwɛmu no.\nKwan bɛn so na mɛfaso anya paneɛ no bi awɔ?\n32. Ɛsɛsɛ mekɔ twerɛ me din de to hɔ ansaana matumi awɔ paneɛ no anaa?\nAane, Beaɛ beberee wɔ hɔ a wobɛtumi atwerɛ wo din wɔ lower Saxony:\nWo bɛtumi afrɛ wɔn : 0800 99 88 665\nWobɛtumi afrɛ saa numba yi firi ɛdwoada kɔsi memeneda 8 am kɔpem 8 pm\nOnline vaccination portal:\nWobɛtumi afrɛ abusua dɔkota anaa dɔkodani a wɔwɔ wonmpɔtam.Adɔkotafoɔ beberee wɔ corona paneɛ no .Sɛneɛ mmra no teɛ no ɛsɛsɛ wo twerɛ wo din to hɔ bɛyɛ nnaawɔtwe kakra.\nSocial worker foɔ no hwɛ sɛ wɔbe twerɛ refugeefoɔ no din ne baabi a wɔbetena.\nWɔ lower saxony dɔkotafoɔ ho nsem no,wobɛtumi anya adɔkotafoɔ a wɔ tumi ka kasa ahodoɔ beberee: https://www.arztauskunft-niedersachsen.de\n33. Paneɛwɔ agyinatuo wɔhɔ anaa?\nNnipa biara wɔ ho kwan sɛ ɔte afutusem fa ayaresa ho koraa ansaana paneɛ no reba.Wie kyerɛsɛ beaɛ biaa wo bɛwɔ paneɛ no, nsemmisa biara a wowɔ no wobɛtumi abesa .\n34. Ɛhefoɔ ankasa na ɛwɔ paneɛ no?\nWɔ Germani man mo ha no yɛwɔ adɔkotafoɔ a ɔmo nenam wɔ paneɛ no , adckotafoɔ a wɔwɔ mpɔtam ne wɔn a wɔwɔ nimdeɛ pii na waredare wɔ yareɛ no mu..Ɛfiri ayɛwohomɔbɔ(june 7).bosome da a etɔ so nson(7)\n35. Ɛhefoɔ ne paneɛwɔ kuo a wɔ ne nam no?\n36. Ɛhene fa na mennya nkratoɔ yi bi ?\n37. Paneɛ no yɛ ɔpɛ so ?\nAane. Woankasa na wobɛkyerɛ sɛ wobɛwɔ paneɛ no anaa wonnwɔ.\n38. Sɛ mannwɔ paneɛ no a asotwɛ bi wɔhɔ anaa?\n39. Paneɛ no ne asylum nhyehyɛeɛ no wɔ biribi yɛ anaa?\nThe Standing Commission (STIKO) na ɛkamfo paneɛ no kyerɛ wɔ Germany.Nipa dunsia(16) a w’akwadwere wɔ abɔdeɛ mu nyansapɛ na w’atu wɔn ho asi hɔ wɔ commisssion no mu.Saa nipa yi atu wɔn ho sɛ wɔ bɛ bua nsɛmmisa a ɛfa paneɛ ne nsaayareɛ nyinaa ano.wɔ san kamfo paneɛ no màkɔ́dá.


Yohane 14 NA-TWI - Yesu ne ɔkwan no - Yesu ka kyerɛɛ - Bible Gateway\nYohane 13Yohane 15\nYohane 14 Nkwa Asem (NA-TWI)\n14 Yesu ka kyerɛɛ n’asuafo no se, “Mommma mo koma nntu. Munnye Onyankopɔn nni na munnye me nso nni. 2 Tenabea bebree wɔ m’agya fi, ɛno nti, merekɔ akosiesie baabi ama mo. Sɛ asɛm a mereka yi nyɛ nokware a, anka merenka nkyerɛ mo. 3 Na sɛ mekɔ na mekosiesie baabi ma mo a, mɛsan aba abɛfa mo akɔ na me ne mo akɔtena. 4 Munim faako a merekɔ no ne ɔkwan ko a mobɛfa so aba hɔ bi.”


2 Samuel 2 NIRV - 2 Samuel 2 AKCB\nDawid Di Yuda So Hene\n1Mmere no ara mu, Dawid bisaa Awurade se, “Mensan nkɔ Yuda ana?”\nAwurade buaa no se, “Kɔ.”\nDawid bisaa no se, “Kurow bɛn na menkɔ so?”\nAwurade buaa no se, “Hebron.”\n2Na Dawid yerenom ne Ahinoam a ofi Yesreel ne Abigail a ofi Karmel a na ɔyɛ Nabal yere no. Enti Dawid ne ne yerenom, 3ne ne mmarima ne wɔn fifo nyinaa tu kɔɔ Yuda, na wɔkɔtenaa Hebron ne ne nkurow so. 4Afei, Yuda ntuanofo kɔɔ Hebron, kɔsraa Dawid ngo sii no hene wɔ Yuda abusuakuw so.\nNa bere a Dawid tee sɛ Yabes Gilead mmarima asie Saulo no, 5ɔsomaa abɔfo kosee wɔn se, “Awurade nhyira mo sɛ moayi nokware a ɛte saa adi, ama mo wura Saulo, na moasie no anuonyam so. 6Na afei, Awurade ne mo nni no yiye na ontua mo dɔ sononko yi so ka. Na me nso metua mo nea a moayɛ yi so ka. 7Afei a Saulo awu yi, mepɛ sɛ mobɛyɛ mʼasomfo nokwafo sɛ Yudafo a wɔasra me ngo sɛ minni wɔn so hene no.”\nIs-Boset Di Hene Wɔ Israel\n8Na Ner babarima Abner a na ɔyɛ Saulo safohene wɔ nʼakofo so ne Saulo babarima Is-Boset kɔɔ Mahanaim. 9Ɛhɔ na osii Is-Boset hene wɔ Gilead, Yesreel, Efraim, Benyamin, Asurifo2.9 Asuri yɛ Aser abusuakuw mu nnipa. asase ne Israel nyinaa so.\n10Bere a Is-Boset dii ade no, na wadi mfirihyia aduanan, na odii ade fi Mahanaim mfe abien. Na Yuda abusuakuw no dii Dawid nokware. 11Dawid yɛɛ Hebron ne kuropɔn. Na odii Yuda so hene mfirihyia ason ne fa.\n12Da koro bi, Abner dii Is-Boset asraafo anim, fi Mahanaim kɔɔ Gibeon. 13Saa bere koro no ara mu, Seruia babarima Yoab2.13 Yoab te sɛ Abisai ne Asahel nyinaa na na wɔyɛ Dawid wɔfaasenom (nkyekyɛmu 8). nso dii Dawid asraafo anim, fi Hebron na wohyiaa Abner wɔ Gibeon ɔtare ho. Akuw abien no tenatenaa ase a na wodi nhwɛanim. 14Afei, Abner susuw ho kyerɛɛ Yoab se, “Ma yɛmfa yɛn akofo no mu kakra, na wɔmfa wɔn nsa nni ako.”\nYoab penee so kae se, “Wɔnsɔre nko ɛ.”\n15Enti woyii mmarima dumien fii kuw biara mu sɛ wonni wɔn ho ako. 16Obiara soo ne tamfo tinwi mu, de nʼafoa wowɔɔ wɔn ho wɔn ho, maa wɔn nyinaa wuwui. Enti wɔfrɛ atɔe mu hɔ se Afoa Afuw de besi nnɛ.\n17Afei, nsraadɔm abien no de ɔko hyehyɛɛ so, na saa da no baa awiei no, na Dawid nsraadɔm no adi Abner ne Israel so nkonim.\n18Na Yoab, Abisai ne Asahel a wɔyɛ Seruia mmabarima baasa no ka Dawid asraafo no ho saa da no. Na Asahel tu mmirika te sɛ ɔforote, 19na ɔpam Abner ara sɛ ɔbɛkyere no. 20Bere a Abner twaa nʼani huu sɛ odi nʼakyi no, ɔteɛɛ mu se, “Wo ni, Asahel!”\nObuae se, “Yiw, ɛyɛ me!” 21Na Abner ka kyerɛɛ no se, “Ɛno de, kɔhwehwɛ obi foforo, na wone no nko. Kɔ na kotintim mmerante no baako, na gye nʼakode a ɛwɔ ne ho nyinaa.” Nanso Asahel, kɔɔ so taa no.\n22Bio, Abner teɛɛ mu ka kyerɛɛ Asahel se, “Fi ha kɔ! Sɛ mikum wo a, merentumi nhwɛ wo nuabarima Yoab anim.”\n23Nanso Asahel antie ara, enti Abner de ne peaw no wɔɔ ne yafunu mu, maa peaw no pue fii nʼakyi. Obu hwee fam wuu wɔ hɔ. Na obiara a oduu atɔe mu hɔ no gyinaa dinn hwɛɛ Asahel sɛ ɔda hɔ.\n24Bere a Yoab ne Abisai tee asɛm a asi no, wɔkɔɔ sɛ wɔrekɔhwehwɛ Abner. Bere a woduu Amma bepɔw a ɛbɛn Gia a ɛwɔ ɔkwan a ɛda hɔ kɔ Gibeon sare so no, na onwini adwo. 25Abner asraafo a wofi Benyamin abusuakuw mu no boaa wɔn ho ano wɔ bepɔw no so yɛɛ krado maa ɔko.\n26Ɛhɔ na Abner teɛɛ mu, ka kyerɛɛ Yoab se, “Enti, ɛsɛ sɛ daa yɛfa afoa so de ka yɛn ntam asɛm ana? Munnhu sɛ, saa ɔkwan no de nitan bɛto yɛn ntam ana? Da bɛn na wobɛfrɛ wo mmarima no aka akyerɛ wɔn se, wonnyae wɔn nuanom Israelfo akyidi?”\n27Na Yoab kae se, “Sɛ woankasa a anka, Onyankopɔn nko ara na onim nea ɛbɛba; anka yɛbɛtaa wo anadwo mu no nyinaa.”\n28Enti Yoab hyɛn ne torobɛnto,2.28 Sɛ wɔhyɛn torobɛnto a na ɛkyerɛ ɔko bi mfiase anaasɛ nʼawiei. maa ne mmarima no gyaee Israel asraafo no taa.\n29Anadwo mu no nyinaa, Abner ne ne mmarima nantew kɔɔ Araba. Wotwaa Yordan bon, toaa so kɔɔ Bitron, beduu Mahanaim.\n30Na Yoab gyaee Abner akyidi, na ɔboaboaa ne mmarima ano. Asahel akyi no, wohuu sɛ Dawid mmarima no mu dunkron ayera. 31Nanso na Dawid mmarima no akunkum Benyaminfo no mu nnipa ahansia ne aduosia a na wɔka Abner ho no. 32Wɔfaa Asahel siee no wɔ nʼagya ɔboda mu wɔ Betlehem. Na Yoab ne ne mmarima nantew anadwo mu no nyinaa koduu Hebron adekyee.\nAKCB : 2 Samuel 2


1 Ahene 11:1-43\n11 Na Ɔhene Solomon dɔɔ mmea ananafo+ pii kaa Farao babea+ no ho: Moabfo,+ Ammonfo,+ Edomfo,+ Sidonfo+ ne Hitifo+ mmea, 2 aman a Yehowa kaa wɔn ho asɛm kyerɛɛ Israel no, sɛ: “Monnkɔ wɔn mu,+ na mommma wɔn nso mmma mo mu; dan na wɔbɛdan mo koma akodi wɔn anyame akyi.”+ Wɔn na Solomon de ne ho kɔfam+ wɔn ho dɔɔ wɔn. 3 Onyaa yerenom ahanson a wɔyɛ adehye, ne ayefam ahasa. Ne yerenom no de nkakrankakra+ dan ne koma. 4 Na Solomon nkwakoraabere+ mu no, ne yerenom dan+ ne koma kodii anyame foforo akyi;+ ne koma anni mũ+ wɔ Yehowa, ne Nyankopɔn ho sɛ ne papa Dawid koma. 5 Solomon kodii Sidonfo nyamewa Astoret+ ne Milkom,+ Ammonfo atantanne no, akyi. 6 Na Solomon fii ase yɛɛ Yehowa ani so bɔne,+ na wanni Yehowa akyi ankosi ase sɛ ne papa Dawid.+ 7 Saa bere no na Solomon sii sorɔnsorɔmmea+ maa Kemos,+ Moabfo atantanne+ no, wɔ bepɔw+ a ɛwɔ Yerusalem anim+ no so, na osii bi nso maa Molek, Ammonfo atantanne no. 8 Saa na ɔyɛ maa ne yerenom ananafo+ a wɔhyew afɔrebɔde na wɔbobɔɔ afɔre maa wɔn anyame+ no nyinaa. 9 Ɛnna Yehowa bo fuw+ Solomon efisɛ ne koma dan fii Yehowa, Israel Nyankopɔn a oyii ne ho adi kyerɛɛ no mprenu+ no ho.+ 10 Ná wabɔ no kɔkɔ wɔ eyi ho sɛ onnkodi anyame foforo akyi,+ nanso wanni nea Yehowa hyɛɛ no no so. 11 Ɛnna Yehowa ka kyerɛɛ Solomon sɛ: “Sɛ́ woayɛ eyi na woanni m’apam ne m’ahyɛde a mehyɛɛ wo so nti, ohwim na mehwim ahenni no afi wo nsam, na w’akoa na mede bɛma no.+ 12 Nanso wo papa Dawid nti,+ merenyɛ eyi wɔ wo bere so.+ Wo ba nsam na mehwim afi.+ 13 Mmom ɛnyɛ ahenni no nyinaa na mehwim.+ M’akoa Dawid+ ne Yerusalem a mapaw+ nti, mede abusuakuw biako bɛma wo ba.” 14 Ɛnna Yehowa maa ɔsɔretiafo+ bi a wɔfrɛ no Hadad sɔre tiaa Solomon.+ Ɔyɛ Edomni a ofi ɔhene asefo mu. Ná ɔte Edom.+ 15 Bere bi a Dawid kunkum Edomfo,+ na ɔsahene Yoab kɔe sɛ ɔrekosie wɔn a wɔawuwu no, ofii ase kunkum Edom mmarima nyinaa.+ 16 (Asram asia na Yoab ne Israel nyinaa dii wɔ hɔ kosii sɛ okunkum Edom mmarima nyinaa.) 17 Na Hadad ne Edom mmarima bi a wɔyɛ ne papa nkoa a wɔka ne ho guan kɔɔ Egypt; saa bere no, na Hadad yɛ abarimaa. 18 Enti ɔne wɔn fi Midian+ kɔɔ Paran, na wɔkɔfaa mmarima fi Paran+ ne wɔn kɔɔ Egypt hene Farao nkyɛn wɔ Egypt, na ɔno nso maa no fie. Bio nso, ɔmaa no aduan ne asase. 19 Na Hadad kɔɔ so nyaa Farao anim dom+ ma enti ɔmaa no ɔyere;+ ɔde n’ankasa ne yere ɔhemmaa Tapenes nuabea maa no waree. 20 Akyiri yi Tapenes nuabea no woo ɔbabarima a wɔfrɛ no Genubat maa no; Farao fie na Tapenes twaa abofra no nufu,+ na Genubat ne Farao mma tenaa Farao fie hɔ. 21 Na Hadad tee wɔ Egypt sɛ Dawid ne n’agyanom akɔda,+ na ɔsahene Yoab nso awu.+ Enti Hadad ka kyerɛɛ Farao sɛ: “Gya me kwan ma menkɔ+ me kurom.” 22 Na Farao bisaa no sɛ: “Wote me nkyɛn yi, dɛn na ehia wo a enti wopɛ sɛ wokɔ wo kurom?” Ɛnna obuae sɛ: “Hwee nhia me, gya ara na gya me kwan ma menkɔ.” 23 Onyankopɔn san maa ɔsɔretiafo+ foforo, Eliada ba Reson sɔre tiaa no; ɔno na oguan fii ne wura Soba+ hene Hadadeser+ nkyɛn no. 24 Ɔboaboaa mmarima bi ano baa ne nkyɛn, na ɔbɛyɛɛ afowfo no so sahene bere a Dawid kunkum+ Sobafo no. Enti wɔkɔɔ Damasko+ kɔtenaa hɔ, na wodii ade wɔ Damasko. 25 Ɔno nso sɔre tiaa Israel, Solomon nna nyinaa+ sɛnea Hadad haw wɔn no; bere a odii ade wɔ Siria no nyinaa, okyii Israel kɔkɔkɔkɔ.+ 26 Efraimni Nebat a ofi Sereda no ba Yeroboam,+ Solomon akoa+ a ne maame ne okunafo Serua nso sɔree, na ɔtew ɔhene anim atua.+ 27 Nea enti a ɔtew ɔhene anim atua ni: Solomon kyekyee Milo,*+ na otuatuaa ne papa Dawid Kurow+ afasu no. 28 Ná Yeroboam yɛ ɔbarima kokodurufo a ne ho yɛ den.+ Solomon hui sɛ aberante no yɛ obi a ɔpɛ adwuma,+ enti ɔyɛɛ no Yosef fie+ apaafo+ nyinaa sohwɛfo.+ 29 Saa bere no, Yeroboam fii adi fii Yerusalem, na Siloni+ odiyifo Ahiya+ hyiaa no kwan so; ná Ahiya de ntama foforo akata ne ho na na obiara nka wɔn baanu ho wɔ wuram hɔ. 30 Ɛnna Ahiya soo ntama foforo a ɛkata ne ho no mu, na osunsuanee+ mu asinasin dumien.+ 31 Na ɔka kyerɛɛ Yeroboam sɛ: “Yi du fa, na nea Yehowa, Israel Nyankopɔn aka ni, ‘Mehwim ahenni no afi Solomon nsam, na mede mmusuakuw du bɛma wo.+ 32 Na m’akoa Dawid+ ne Yerusalem,+ kurow a mapaw afi Israel mmusuakuw nyinaa mu nti, megyaw abusuakuw biako+ ama no. 33 Nea enti a mereyɛ saa ne sɛ, wɔagyaw me+ akɔkotow Sidonfo nyamewa Astoret+ ne Moabfo nyame Kemos+ ne Ammonfo nyame Milkom;+ wɔannantew m’akwan so anyɛ nea ɛteɛ m’ani so, na wɔanni m’ahyɛde ne m’atemmusɛm so sɛ ne papa Dawid. 34 Nanso merennye ahenni no nyinaa mfi ne nsam, efisɛ mɛyɛ no otitiriw, ne nkwa nna nyinaa, m’akoa Dawid a mapaw+ no nti, efisɛ ɔno de, odii me mmara nsɛm ne m’ahyɛde so. 35 Ogye na megye ahenni no afi ne ba nsam na mede ama wo; mmusuakuw du na mede bɛma wo.+ 36 Na sɛnea ɛbɛyɛ a m’akoa Dawid benya kanea daa m’anim wɔ Yerusalem,+ kurow a mapaw de me din ato so+ no mu nti, mede abusuakuw biako bɛma ne ba. 37 Wo na mɛfa wo, na wubedi nea wo kra pɛ+ biara so, na wubedi Israel so hene. 38 Sɛ wudi nea mɛhyɛ wo nyinaa so, na wonantew m’akwan so yɛ nea ɛteɛ m’ani so, na wudi m’ahyɛde ne me mmara nsɛm nyinaa so sɛnea m’akoa Dawid yɛe+ no a, ɛnde me nso medi w’akyi,+ na mɛkyekye daa fie ama wo sɛnea makyekye bi ama Dawid+ no, na mede Israel bɛma wo. 39 Eyi nti mɛbrɛ Dawid asefo ase,+ nanso ɛrenyɛ nna nyinaa.’”+ 40 Enti Solomon pɛe sɛ okum Yeroboam.+ Ɛnna Yeroboam sɔre guan+ kɔɔ Egypt hene Sisak+ nkyɛn, na ɔtenaa Egypt kosii sɛ Solomon wui. 41 Solomon ho nsɛm a aka, nea ɔyɛe ne ne nyansa nyinaa, wɔakyerɛw wɔ Solomon ho nsɛm nhoma no mu. 42 Nna a Solomon de dii Israel nyinaa so hene wɔ Yerusalem no si mfe aduanan.+ 43 Na Solomon ne n’agyanom kɔdae,+ na wosiee no ne papa Dawid Kurow+ mu, na ne ba Rehoboam+ bedii n’ade.


创世记 11 CCB - 1 Mose 11 ASCB\n1 Mose 11:1-32\n1Ɛberɛ bi, na nnipa a wɔwɔ asase so nyinaa ka kasa korɔ. 2Saa nnipa yi tu baa apueeɛ fam no, wɔbɛtoo asase tamaa wɔ Babilonia asase so, na wɔtenaa hɔ.\n3Wɔdwennwenee ho sɛ, “Momma yɛntwa ntayaa na yɛnto mma ɛmmen yie.” Wɔde ntayaa no sii aboɔ anan na wɔde ama hyehyɛɛ ntam. 4Afei, wɔdwennwenee ho bio sɛ, “Momma yɛnkyekyere kuro kɛseɛ, na yɛnsi abantenten a ne sorɔnsorɔmmea duru sorosoro wɔ kuro no mu, na yɛnnye edin, na yɛanhwete wɔ asase so.”\n5Awurade siane firii soro baa fam, bɛhunuu kuro kɛseɛ a wɔrekyekyere no ne abantenten a wɔresi no. 6Afei, Awurade kaa sɛ, “Sɛ nnipa korɔ a wɔka kasa baako afiti aseɛ redi saa dwuma yi a, ɛnneɛ biribiara a wɔbɔ wɔn tirim sɛ wɔbɛyɛ no renyɛ wɔn den. 7Mommra na yɛnkɔ asase so, na yɛnkɔtoto wɔn kasa, na obiara nya ne kasa, sɛdeɛ obiara nte ne yɔnko kasa.”\n8Ɛnam yei so maa Awurade hwetee nnipa no nyinaa mu, ma wɔpetee asase so nyinaa, ma wɔgyaee kuro kɛseɛ no kyekyere. 9Ɛno enti na wɔfrɛɛ kuro kɛseɛ no Babel,11.9 Edin Babel no kyerɛ basabasa wɔ Hebri kasa mu. ɛfiri sɛ, ɛhɔ na Awurade totoo kasa baako a na wɔka wɔ ewiase nyinaa saa ɛberɛ no, maa wɔn kasa hodoɔ. Ɛfiri hɔ na Awurade hwetee nnipa no nyinaa mu, ma wɔpetee asase so nyinaa.\nSem Awoɔ Ntoatoasoɔ\n10Yei ne Sem asefoɔ ho asɛm.\nNsuyire no akyiri, mfeɛ mmienu no a na Sem adi mfeɛ ɔha no, ɔwoo Arfaksad. 11Sem woo Arfaksad akyiri no, ɔtenaa ase mfeɛ aha enum, wowoo mmammarima ne mmammaa bi nso kaa ho.\n12Arfaksad nso dii mfeɛ aduasa enum no, ɔwoo Sela. 13Arfaksad woo Sela no, akyire yi, ɔtenaa ase mfeɛ ahanan ne mmiɛnsa, wowoo mmammarima ne mmammaa bi nso kaa ho.\n14Sela dii mfeɛ aduasa no, ɔwoo Eber. 15Sela woo Eber no, akyire yi, ɔtenaa ase mfeɛ ahanan ne mmiɛnsa, wowoo mmammarima ne mmammaa bi nso kaa ho.\n16Eber dii mfeɛ aduasa ɛnan no, ɔwoo Peleg. 17Eber woo Peleg no, akyire yi, ɔtenaa ase mfeɛ ahanan ne aduasa, wowoo mmammarima ne mmammaa bi nso kaa ho.\n18Peleg dii mfeɛ aduasa no, ɔwoo Reu. 19Peleg woo Reu no, akyire yi, ɔtenaa ase mfeɛ ahanu ne nkron, wowoo mmammarima ne mmammaa bi nso kaa ho.\n20Reu dii mfeɛ aduasa mmienu no, ɔwoo Serug. 21Reu woo Serug no, akyire yi, ɔtenaa ase mfeɛ ahanu ne nson, wowoo mmammarima ne mmammaa bi nso kaa ho.\n22Serug dii mfeɛ aduasa no, ɔwoo Nahor. 23Serug woo Nahor no, akyire yi, ɔtenaa ase mfeɛ ahanu wowoo mmammarima ne mmammaa bi nso kaa ho.\n24Nahor dii mfeɛ aduonu nkron no, ɔwoo Tera. 25Nahor woo Tera no, akyire yi, ɔtenaa ase mfeɛ ɔha ne dunkron, wowoo mmammarima ne mmammaa bi nso kaa ho.\n26Tera dii mfeɛ aduɔson no, ɔwoo Abram, Nahor ne Haran.\n27Yei ne Tera asefoɔ ho asɛm.\nTera woo Abram, Nahor ne Haran. Na Haran woo Lot. 28Ɛberɛ a Haran agya Tera te ase no, Haran wuu baabi a wɔwoo no a wɔfrɛ hɔ Ur a, ɛwɔ Kaldea asase so no. 29Abram ne Nahor warewareeɛ. Na Abram yere din de Sarai, na Nahor nso yere din de Milka a, na ɔyɛ Haran babaa. Saa Haran yi na ɔwowoo Milka ne Iska. 30Na Sarai yɛ obonini; na ɔnni ba.\n31Tera faa ne babarima Abram ne ne nana Lot, a ɔyɛ Haran babarima ne nʼase baa Sarai, a na ɔyɛ ne babarima Abram yere no, ne wɔn nyinaa siim firii Ur a ɛwɔ Kaldea asase so sɛ, wɔrekɔ Kanaan asase so. Na wɔduruu Haran no, wɔtenaa hɔ.\n32Tera dii mfeɛ ahanu ne enum, na ɔwuu wɔ Haran.\nASCB : 1 Mose 11


Numeri 18 | Intanɛt So Bible| Wiase Foforɔ Nkyerɛaseɛ\n18 Yehowa ka kyerɛɛ Aaron sɛ: “Biribiara a obi bɛyɛ atia kronkronbea+ no, wo ne wo mma ne w’agyanom fiefo bɛsoa, na biribiara a obi bɛyɛ atia w’asɔfodi no, wo ne wo mma a wɔka wo ho no bɛsoa.+ 2 Afei fa wo nuanom, Lewi abusuakuw, a wɔyɛ w’agya fiefo no ka wo ho na wɔnsom wo+ ne wo mma wɔ Adanse ntamadan+ no anim. 3 Adwuma biara a ɛsɛ sɛ wɔyɛ ma wo no wɔnyɛ, na adwuma biara a ɛsɛ sɛ wɔyɛ wɔ ntamadan no ho nso wɔnyɛ.+ Nanso kronkronbea hɔ nneɛma anaa afɔremuka no de, ɛnsɛ sɛ wɔba ho na wɔne mo nyinaa anwuwu.+ 4 Wɔnka wo ho nyɛ ahyiae ntamadan no ho adwuma nyinaa, na ɛnsɛ sɛ onipahunu biara bɛn mo.+ 5 Na monhwɛ nyɛ asɛde a wɔde ama mo wɔ kronkronbea hɔ+ ne afɔremuka no ho+ nyinaa na abufuhyew+ amma Israelfo no so bio. 6 Me nso mayi mo nuanom Lewifo afi Israelfo mu+ ama mo sɛ akyɛde.+ Eyinom na wɔde wɔn ama Yehowa sɛ wɔnyɛ ahyiae ntamadan no ho adwuma.+ 7 Na wo ne wo mma a wɔka wo ho no nhwɛ nyɛ mo asɔfodwuma no pɛpɛɛpɛ, afɔremuka no ne nea ɛwɔ ntwamutam+ no akyi no ho biribiara. Na monsom+ wɔ hɔ. Mede asɔfodi adwuma no ama mo sɛ akyɛde, na onipahunu a ɔbɛbɛn ho no, wonkum no.”+ 8 Yehowa toaa so ka kyerɛɛ Aaron sɛ: “Tie, mede afɔrebɔde a wɔde ama me no ahyɛ wo nsa.+ Akronkronne a Israelfo de ama me nyinaa mede ama wo ne wo mma. Ɛbɛyɛ mo kyɛfa daa.+ 9 Akronkronne mu ade kronkron a efi ogya afɔre mu bɛyɛ mo kyɛfa. Afɔre biara a ɔman no bɛbɔ ama me te sɛ aduan afɔre,+ bɔne ho afɔre,+ ne asodi afɔre+ bɛyɛ akronkronne mu ade kronkron ama wo ne wo mma. 10 Na munni no baabi a ɛhɔ yɛ kronkron paa.+ Ɛsɛ sɛ ɔbarima biara di bi,+ na ɛnyɛ ade kronkron mma mo.+ 11 Nea ɛbɛyɛ mo dea ni: Wɔn akyɛde no mu bi a wobeyi asi hɔ+ ne nneɛma a Israelfo de bɛbɔ ohim afɔre+ nyinaa. Mede ama wo ne wo mmabarima ne wo mmabea+ sɛ mo kyɛfa daa. Obiara a ne ho tew wɔ wo fie betumi adi bi.+ 12 “Ngo ne nsã foforo ne awi ne aba a edi kan+ mu nea eye a wɔde bɛbrɛ Yehowa nyinaa, mede ama wo.+ 13 Asase no so aba a ebedi kan abere a wɔde bɛbrɛ Yehowa nyinaa bɛyɛ mo dea.+ Obiara a ne ho tew wɔ wo fie betumi adi bi. 14 “Biribiara a wɔahyira so wɔ Israel no bɛyɛ wo dea.+ 15 “Onipa anaa aboa a obue yafunu ano+ biara a wɔde no bɛma Yehowa no bɛyɛ wo dea. Nanso nnipa mu mmakan+ de, ma wontua sika nnye wɔn. Saa ara na aboa a ne ho akum abakan nso ma wontua sika nnye no.+ 16 Wɔn a wɔadi ɔsram biako rekɔ no, wontua nnwetɛbona anum a wɔatwa ato hɔ no mfa nnye wɔn. Dwetɛbona biako biara yɛ gerah aduonu,+ sɛnea wobu dwetɛbona ano wɔ kronkronbea hɔ no.+ 17 Nanso nantwinini anaa odwennini anaa abirekyi a ɔyɛ abakan de, mfa sika nsesa,+ efisɛ ɔyɛ kronkron. Fa ne mogya+ petepete afɔremuka no so, na hyew ne srade sɛ ogya afɔre huamhuam ma Yehowa.+ 18 Afei ne nam no bɛyɛ mo kyɛfa te sɛ aboa nan nifa ne ne koko a wɔde bɔ ohim afɔre no.+ 19 Ntoboa kronkron a Israelfo de bɛbrɛ+ Yehowa nyinaa mede ama wo ne wo mmabarima ne wo mmabea sɛ mo kyɛfa daa.+ Ɛyɛ nkyene apam ma wo ne w’asefo wɔ Yehowa anim daa.”+ 20 Yehowa toaa so ka kyerɛɛ Aaron sɛ: “Worennya wɔn asase no bi sɛ agyapade, na worennya kyɛfa biara wɔ wɔn mu.+ Mene wo kyɛfa ne w’agyapade wɔ Israelfo mu.+ 21 “Lewifo no de, mede Israel biribiara mu nkyem du mu biako+ ama wɔn sɛ wɔn agyapade na ama wɔakɔ so ayɛ ahyiae ntamadan no ho adwuma daa. 22 Enti mma Israelfo mmmɛn ahyiae ntamadan no ho bio na bɔne biara anka wɔn amma wɔanwuwu.+ 23 Lewifo no nyɛ ahyiae ntamadan no ho adwuma, na bɔne biara a ɔman no bɛyɛ no, wɔn na wɔbɛsoa.+ Na wɔrennya agyapade+ biara wɔ Israelfo mu. Eyi yɛ ahyɛde a mo ne mo nkyirimma nyinaa bedi so daa. 24 Sɛ Israelfo kyɛ wɔn agyapade mu du de biako brɛ Yehowa a, ɛbɛyɛ Lewifo no agyapade. Eyi nti na maka akyerɛ wɔn sɛ, ‘Wɔrennya agyapade+ biara wɔ Israelfo mu’ no.” 25 Afei Yehowa ka kyerɛɛ Mose sɛ: 26 “Ka kyerɛ Lewifo no sɛ, ‘Israelfo no de wɔn nneɛma mu nkyem du mu biako a mede ama mo no bɛma mo sɛ mo agyapade.+ Na mo nso monkyɛ nea mo nsa bɛka no mu du na momfa biako mma Yehowa.+ 27 Na wobebu no sɛ mo ntoboa, te sɛ awi a efi awiporowbea+ ne ngo anaa nsã a efi nsã-kyĩ-amoa mu. 28 Enti mo nso mubeyi ntoboa ama Yehowa afi Israelfo nneɛma mu nkyem du mu biako a mubenya no nyinaa mu. Eyi mu na munyi ntoboa mma Yehowa na ɛnkɔ ɔsɔfo Aaron hɔ. 29 Akyɛde biara a mubenya no, munyi mu nea eye paa+ mma Yehowa. Ɛnyɛ wɔn akronkronne.’ 30 “Na ka kyerɛ wɔn sɛ, ‘Sɛ muyi nneɛma no mu nea eye sɛ mo ntoboa+ a, wobebu nea aka no ama Lewifo no te sɛ awi a efi awiporowbea ne ngo anaa nsã a efi nsã-kyĩ-amoa mu. 31 Na wo ne wo fiefo betumi adi no baabiara, efisɛ ɛyɛ adwuma a moyɛ wɔ ahyiae ntamadan no ho no ho akatua.+ 32 Munyi nneɛma no mu nea eye sɛ mo ntoboa na bɔne biara amma mo so, na monhwɛ na moangu Israelfo akronkronne no ho fĩ na moanwuwu.’”+


Nsɛnkyerɛnne abiɛsa a ɔkae sɛ Mose nyɛ (1-9)\nMose tee nka sɛ ɔmfata (10-17)\nMose san kɔɔ Egypt (18-26)\nMose ne Aaron san kohyiae (27-31)\n4 Nanso Mose kae sɛ: “Na sɛ wɔannye me anni na wɔantie me,+ na wɔka sɛ ‘Yehowa nyii ne ho adi nkyerɛɛ wo’ nso ɛ?” 2 Ɛnna Yehowa bisaa no sɛ: “Dɛn na wukura yi?” Na obuae sɛ: “Ɛyɛ poma.” 3 Ɛnna ɔkae sɛ: “Tow kyene fam.” Enti ɔtow kyenee fam, na ɛdan ɔwɔ;+ ɛnna Mose guan fii ho. 4 Afei Yehowa ka kyerɛɛ Mose sɛ: “Teɛ wo nsa so ne dua mu.” Na ɔteɛɛ ne nsa soo ne dua mu, na ɛdan poma wɔ ne nsam. 5 Ɛnna Onyankopɔn kae sɛ: “Eyi bɛma wɔagye adi sɛ Yehowa, wɔn agyanom Nyankopɔn, Abraham Nyankopɔn, Isak Nyankopɔn, ne Yakob Nyankopɔn+ no ayi ne ho adi akyerɛ wo.”+ 6 Afei Yehowa ka kyerɛɛ no bio sɛ: “Mesrɛ wo, fa wo nsa hyɛ w’ataade mu wɔ wo koko so.” Enti ɔde ne nsa hyɛɛ n’ataade mu. Bere a oyii ne nsa no, ɔnkɔhwɛ a, kwata na ayɛ ne nsa ho fitaa te sɛ sukyerɛmma yi!+ 7 Afei ɔkae sɛ: “San fa wo nsa hyɛ w’ataade mu wɔ wo koko so.” Na ɔsan de ne nsa hyɛɛ n’ataade mu. Bere a oyii ne nsa no, na kwata no kɔ ma ne nsa ho ayɛ sɛ ne honam baabiara! 8 Ɔkae sɛ: “Sɛ wɔannye wo anni anaasɛ wɔannye sɛnkyerɛnne a edi kan no anni a, sɛnkyerɛnne a ɛto so abien no de, nea ɛte biara wobegye atom.+ 9 Na sɛ wɔannye nsɛnkyerɛnne abien yi nyinaa anni na wɔantie wo a, kɔsaw Asubɔnten Nil mu nsu na hwie gu asaase kesee so, na nsu a wosaw fii Asubɔnten Nil no mu no bɛdan mogya wɔ asaase kesee no so.”+ 10 Afei Mose ka kyerɛɛ Yehowa sɛ: “Yehowa, mesrɛ wo, efi tete besi bere a wo ne w’akoa rekasa yi mpo, menyɛ obi a m’ano atew, efisɛ me kasa yɛ nyaa na me tɛkrɛma yɛ duru.”+ 11 Ɛnna Yehowa bisaa no sɛ: “Hena na ɔyɛɛ onipa ano, na hena na ɔma obi tumi yɛ mum, ɔsotifo, nea ohu ade yiye ne onifuraefo? Ɛnyɛ me Yehowa? 12 Enti wo de kɔ, na worekasa a, mɛka wo ho na mɛkyerɛ wo nea wobɛka.”+ 13 Nanso ɔkae sɛ: “Yehowa, eyi de mesrɛ wo, sɛ obi foforo wɔ hɔ a wopɛ sɛ wosoma no a, soma ɔno mmom.” 14 Ɛnna Yehowa bo fuw Mose, na ɔkae sɛ: “Wo nua Lewini Aaron+ nni hɔ anaa? Minim sɛ n’ano atew paa. Na ɔnam kwan so mpo rebehyia wo. Sɛ ohu wo a, n’ani begye wɔ ne komam.+ 15 Wo ne no nkasa na fa asɛm no hyɛ n’ano,+ na sɛ worekasa a, mɛka wo ho, na ɔno nso rekasa a, mɛka ne ho,+ na mɛkyerɛ mo nea monyɛ. 16 Obesi w’ananmu ne nkurɔfo no akasa; ɔbɛyɛ wo kyeame, na wo nso woayɛ sɛ Onyankopɔn ama no.*+ 17 Na fa poma yi kura na wode ayɛ nsɛnkyerɛnne no.”+ 18 Enti Mose san n’akyi kɔɔ n’asebarima Yetro+ hɔ kɔka kyerɛɛ no sɛ: “Mesrɛ wo, mepɛ sɛ mesan kɔ me nuanom a wɔwɔ Egypt no nkyɛn kɔhwɛ sɛ wɔda so te ase anaa.” Ɛnna Yetro ka kyerɛɛ Mose sɛ: “Fa asomdwoe kɔ.” 19 Ɛno akyi, bere a Mose da so wɔ Midian no, Yehowa ka kyerɛɛ no sɛ: “San kɔ Egypt, efisɛ wɔn a na wɔrehwehwɛ wo akum wo* no nyinaa awuwu.”+ 20 Ɛnna Mose faa ne yere ne ne mma de wɔn tenaa afurum so, na osiim de n’ani kyerɛɛ Egypt. Na Mose faa nokware Nyankopɔn no poma no nso kurae. 21 Afei Yehowa ka kyerɛɛ Mose sɛ: “Sɛ wukodu Egypt a, anwonwade a mama wo tumi sɛ yɛ wɔ Farao anim no, hwɛ sɛ wobɛyɛ ne nyinaa.+ Nanso mɛma kwan ama ne koma apirim,+ na ɔremma nkurɔfo no nkɔ.+ 22 Ka kyerɛ Farao sɛ, ‘Nea Yehowa aka ni: “Israel yɛ me ba, m’abakan.+ 23 Mereka akyerɛ wo sɛ, Ma me ba no kwan na ɔnkɔsom me. Na sɛ woamma wankɔ a, mekum w’abakan.”’”+ 24 Bere a wɔnam kwan so a woduu ahomegyebea bi no, Yehowa+ behyiaa no, na na ɔpɛ sɛ okum no.+ 25 Ɛnna Sipora+ faa ɔbo bi a ano yɛ nnam* de twaa ne ba no twetia* na ɔmaa nea otwae no kaa ne nan,* na ɔkae sɛ: “Nea enti a mayɛ saa ne sɛ woyɛ mogya ayeforokunu ma me.” 26 Enti ogyaa no. Afei twetiatwa no nti Sipora kae sɛ: “Woyɛ mogya ayeforokunu.” 27 Ɛnna Yehowa ka kyerɛɛ Aaron sɛ: “Kohyia Mose wɔ sare so.”+ Enti okohyiaa no wɔ nokware Nyankopɔn no bepɔw so,+ na ɔde mfewano kyiaa no. 28 Na nsɛm a Yehowa de somaa Mose+ ne nsɛnkyerɛnne a ɔka kyerɛɛ no sɛ ɔnyɛ no,+ ɔkaa ne nyinaa ho asɛm kyerɛɛ Aaron. 29 Ɛno akyi no, Mose ne Aaron kɔboaboaa Israel mpanyimfo nyinaa ano.+ 30 Afei nsɛm a Yehowa ka kyerɛɛ Mose no, Aaron kaa ne nyinaa kyerɛɛ wɔn, na Mose yɛɛ nsɛnkyerɛnne+ no wɔ nkurɔfo no anim. 31 Ɛbaa saa no, nkurɔfo no gye dii.+ Na bere a wɔtee sɛ Yehowa atwa n’ani abɛhwɛ Israelfo+ na wahu wɔn amanehunu no,+ wɔbɔɔ wɔn mu ase de wɔn anim butubutuw fam.\n^ Anaa “wo nso wubesi Onyankopɔn ananmu akasa akyerɛ no.”\n^ Anaa “wɔrehwehwɛ wo kra.”\n^ Ebetumi nso akyerɛ, ɔbɔfo no nan ho.


הבשורה על-פי מרקוס 16 HHH – Marko 16 ASCB | Biblica\nהבשורה על-פי מרקוס 16 HHH – Marko 16 ASCB\n1Adeɛ kyeeɛ a Homeda no twaam no, Maria Magdalene ne Salome ne Yakobo maame Maria kɔtɔɔ nnuhwam sɛ wɔde rekɔ akɔsra Yesu amu no. 2Ɛda a ɛdi nnawɔtwe no ɛkan anɔpahema no, ansa na owia bɛpue no, wɔde nnuhwam no baa ɛda no so. 3Wɔnam ɛkwan so rekɔ no, na wɔredwene deɛ ɛbɛyɛ a wɔbɛpire ɛboɔ no afiri ɛda no ano no ho.\n4Nanso, wɔreyɛ aduru hɔ no, wɔmaa wɔn ani so hunuu sɛ, obi apire ɛboɔ kokuroko no afiri ɛda no ano. 5Wɔkɔɔ ɛda no mu kɔhunuu aberanteɛ bi sɛ ɔhyɛ atadeɛ fitaa te nifa so hɔ. Wɔhunuu no no, wɔbɔɔ birim.\n6Nanso, aberanteɛ no ka kyerɛɛ wɔn sɛ, “Monnsuro. Ɛnyɛ Nasareni Yesu a wɔbɔɔ no asɛnnua mu no na morehwehwɛ no no? Ɔnni ha! Wasɔre! Monhwɛ faako a wɔde no toeɛ hɔ! 7Afei, monkɔ na monkɔka yei nkyerɛ nʼasuafoɔ no ne Petro sɛ, ‘Yesu redi mo anim akɔ Galilea. Ɛhɔ na mobɛhunu no, sɛdeɛ ɔka kyerɛɛ mo ansa na ɔrewu no!’ ”\n8Mmaa no de ehu ne ahopopoɔ dwane firii hɔ a, na obiara ntumi ne ne yɔnko nkasa.\n9Kwasiada anɔpa na Yesu sɔre firii awufoɔ mu. Onipa a ɔyii ne ho adi kyerɛɛ no kane ne Maria Magdalene, ɔbaa a ɔtuu ahonhommɔne nson firii ne mu no. 10Maria Magdalene kɔɔ asuafoɔ no nkyɛn kɔhunuu wɔn sɛ wɔn werɛ ahoɔ, na wɔresu. 11Ɔka kyerɛɛ wɔn sɛ, wahunu Yesu na ɔte ase. Nanso, wɔannye no anni.\nYesu Yi Ne Ho Adi Kyerɛ Asuafoɔ Baanu\n12Akyire yi, Yesu yii ne ho adi kyerɛɛ wɔn mu baanu a wɔnam firi Yerusalem rekɔ akuraa, nanso wɔhunuu no no, ahyɛaseɛ no, wɔantumi anhunu sɛ ɛyɛ ɔno, ɛfiri sɛ, na wasesa. 13Akyire no a wɔhunuu onipa ko a ɔyɛ no, wɔtuu mmirika sane baa Yerusalem, bɛka kyerɛɛ nkaeɛ no, nanso obiara annye wɔn anni.\n14Akyire no a asuafoɔ dubaako no te adidiiɛ no, ɔyii ne ho adi kyerɛɛ wɔn. Ɔkaa wɔn anim wɔ gyidie a wɔnni ne gye a wɔannye wɔn a wɔbɛkaa sɛ wasɔre no anni no ho.\nAsomafoɔ No Asɛmpaka\n15Afei, ɔka kyerɛɛ wɔn sɛ, “Monkɔ ewiase nyinaa nkɔka asɛmpa no nkyerɛ nnipa nyinaa. 16Na obiara a ɔgye di na wɔbɔ no asu no, wɔbɛgye no nkwa. Na obiara a ɔnnye nni no, wɔbɛbu no fɔ. 17Saa nsɛnkyerɛnneɛ yi bɛdi wɔn a wɔgye me di no akyi. Wɔde me din bɛtu ahonhommɔne, na wɔaka kasa foforɔ. 18Wɔbɛsɔ awɔ mu, na sɛ wɔnom awuduro bi mpo a, ɛrenyɛ wɔn hwee; wɔde wɔn nsa bɛgu ayarefoɔ so, ama wɔn ho ayɛ wɔn den.”\n19Awurade Yesu ne wɔn kasa wieeɛ akyi no, wɔfaa no kɔɔ ɔsoro na ɔkɔtenaa Onyankopɔn nsa nifa so. 20Yei akyi no, asuafoɔ no kɔkaa asɛm no wɔ baabiara, na Awurade kaa wɔn ho ma wɔyɛɛ nsɛnkyerɛnneɛ ne anwanwadeɛ ahodoɔ nso, de hyɛɛ wɔn nsɛm a wɔkaeɛ no mu den.\nASCB : Marko 16


Awerɛhodi—Nea Ɛsɛ Sɛ Wohwɛ Kwan\nNyan! | No. 3 2018\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Baoule Bassa (Cameroon) Batak (Toba) Bengali Bislama Boulou Brazilian Sign Language Bulgarian Cambodian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Cibemba Cinyanja Colombian Sign Language Croatian Czech Danish Drehu Dutch Ecuadorian Sign Language Efik English Estonian Ewe Fijian Finnish Finnish Sign Language French Garifuna Georgian German German Sign Language Greek Greenlandic Gujarati Gun Haitian Creole Hebrew Hiligaynon Hindi Hiri Motu Hmong (White) Hungarian Hungarian Sign Language Ibanag Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kazakh Kikaonde Kiluba Kinyarwanda Kirghiz Kiribati Kirundi Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwanyama Latvian Lingala Lithuanian Lomwe Luganda Macedonian Macua Malagasy Malay Malayalam Maltese Mambwe-Lungu Marathi Mauritian Creole Mbunda Mexican Sign Language Mongolian Myanmar Navajo Ndebele (Zimbabwe) Nepali Norwegian Oromo Otetela Pangasinan Papiamento (Aruba) Papiamento (Curaçao) Persian Polish Polish Sign Language Portuguese Portuguese (Portugal) Punjabi Quebec Sign Language Quechua (Bolivia) Quichua (Chimborazo) Quichua (Imbabura) Rarotongan Romanian Russian Russian Sign Language Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swedish Tagalog Tahitian Tamil Tatar Telugu Tetun Dili Thai Tigrinya Tok Pisin Tshiluba Tsonga Tswana Turkish Tuvaluan Twi Ukrainian Urdu Uzbek Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yoruba Zulu\nNEA ƐBƐBOA WƆN A WƆN BIRIBI AWU\nNea Ɛsɛ Sɛ Wohwɛ Kwan\nƐwom, abenfo binom aka sɛ, obi biribi wu a ɔkwan pɔtee bi wɔ hɔ a ɔfa so di awerɛhow nkakrankakra. Nanso nea ɛte ne sɛ, ɛsono ɔkwan a obiara fa so di awerɛhow. Enti wei kyerɛ sɛ ebinom wɔ hɔ a sɛ wɔn biribi wu a ɛnka wɔn kɛse anaa wɔka wɔn awerɛhow hyɛ anaa? Ɛnyɛ saa na ɛkyerɛ. Ɛwom, sɛ wo biribi wu na wugye tom sɛ ɛyɛ yaw na wudi ho awerɛhow a, ɛboa ma wo ho tɔ wo ntɛm. Nanso yenni ɔkwan pɔtee bi a yɛfa so di awerɛhow a ɛno nko ara na ɛyɛ papa. Obi amammerɛ, ne suban, nea wafa mu wɔ asetenam, ne ɔkwan a ne dɔfo no faa so wui na ɛbɛkyerɛ sɛnea obedi awerɛhow.\nDƐN PA ARA NA AWERƐHOW NO DE BƐBA?\nSɛ wo biribi awu a, ebia worentumi nkyerɛ tebea pɔtee a wobɛkɔ mu. Nanso ɔhaw ne atenka ahorow bi wɔ hɔ a, obiara a ne dɔfo awu tumi fa mu, enti sɛ wo dɔfo awu a, wo nso wubetumi ahwɛ kwan sɛ wobɛfa mu. Susuw nea edidi so yi ho:\nAwerɛhow no betumi abunkam wo so. Ebia wubesu pa ara, w’ani begyina nea wawu no, na wo nneyɛe betumi asesa mpofirim. Afei sɛ wokae biribi fa nea wawu no ho anaa woso ne ho dae a, ebetumi ama awerɛhodi no mu ayɛ den. Mfiase no, ebia owu no bɛyɛ wo nwonwa na worennye nni. Ɔbaa bi a ɔde Tiina kae sɛnea ɔyɛɛ n’ade bere a ne kunu Timo wui mpofirim no. Ɔkaa sɛ: “Mfiase no asɛm no tɔɔ me so. Mantumi ansu mpo. Asɛm no bunkam me so araa ma na ɛtɔ mmere bi a, me home a ensi so. Ná minnye nni sɛ wawu ampa.”\nAdwinnwen betumi ahyɛ wo so, wo bo betumi afuw, na wubetumi nso abu wo ho fɔ. Ɔbarima bi a ɔde Ivan kaa sɛ: “Yɛn babarima Eric a wadi mfe 24 wui akyi no, mmere kakra a edi hɔ no, me ne me yere Yolanda bo fuwii pa ara! Wei yɛɛ yɛn nwonwa, efisɛ na yennwen ho da sɛ yɛyɛ nnipa a yetumi fa abufuw saa. Yebuu yɛn ho fɔ nso, efisɛ yɛtee nka sɛ anka yebetumi ayɛ biribi de aboa yɛn ba no, nanso yɛanyɛ.” Ɔbarima bi a yɛfrɛ no Alejandro nso buu ne ho fɔ bere a ne yere yare kyɛe na owui no. Ɔkaa sɛ: “Mfiase no metee nka sɛ sɛ Onyankopɔn ama kwan ma merehu amane sei de a, ɛnde ɛbɛyɛ sɛ meyɛ nipabɔnefo. Wei ma mibuu me ho fɔ, enti ɛkɔyɛɛ sɛ merebɔ Onyankopɔn sobo sɛ ɔno na ɔmaa me yere no wui.” Kostas a yɛaka ne ho asɛm no kaa sɛ: “Mmere kakraa bi wɔ hɔ a, na me bo mpo fuw Sophia sɛ wawu. Nanso akyiri yi, mibuu me ho fɔ sɛ metee nka saa. Ade yi, worentumi mfa nhyɛ Sophia.”\nWudwen a, ensi so. Ɛtɔ da a, w’adwene betumi atu afra anaa wudwen a, ɛrensi so. Nhwɛso bi ni. Obi a ne biribi awu betumi asusuw sɛ otumi te nea wawu no nne, otumi so ne mu, anaa ohu no. Ebetumi nso ayɛ den ama no sɛ ɔde n’adwene besi biribi so anaa ɔbɛkae ade. Tiina kaa sɛ: “Ɛtɔ da na merebɔ nkɔmmɔ a, mitumi hu sɛ m’adwene nni nkɔmmɔ no so. Adwene no tumi kokyinkyin. Wobɛhwɛ na meredwennwen Timo wu no ho. M’adwene a na mintumi mfa nsi biribi so no, ɛno nko ara mpo teetee me.”\nW’adwene bɛyɛ wo sɛ twe wo ho fi afoforo ho. Obi a ne biribi awu no, sɛ ɔne afoforo wɔ hɔ a, ne ho betumi ayeraw no anaa nneɛma betumi ayɛ no ahi. Kostas kaa sɛ: “Sɛ mewɔ awarefo mu a, na mete nka sɛ matɔ mu. Mekɔ asigyafo mu nso a, na mete nka sɛ matɔ mu.” Ivan yere Yolanda kaa sɛ: “Ebinom wɔ hɔ a, wode wɔn haw toto yɛn de ho a, wuhu sɛ wɔn de no sua koraa. Enti sɛ wɔkasakasa wɔn haw no ho a, ɛma ɛyɛ den sɛ me ne wɔn bɛbɔ. Afoforo nso, mmɔden a wɔn mma rebɔ no, na wɔka ho asɛm kyerɛ yɛn. Ɛyɛ a na m’ani agye ama wɔn, nanso bere koro no ara na ɛyɛ den sɛ metie wɔn. Me ne me kunu gye toom sɛ ɛmfa ho nea asi biara no, ɛsɛ sɛ yɛtoa yɛn abrabɔ so, nanso na yɛnyɛɛ krado sɛ yebetie saa nsɛm no, na na yenni ho abotare nso.”\nAwerɛhow no betumi abɔ wo yare. Ɛtaa ba sɛ wɔn a wɔn biribi awu no, wɔn adidi tumi yɛ basaa, wɔn so tew, na wontumi nna yiye. Ɔbarima bi de Aaron. Ne papa wui, na afe baako a edi hɔ no, nea ɛtoo no no, ɔkaa ho asɛm sɛ: “Ná mintumi nna yiye koraa. Anadwo biara na m’ani so tetew me bere pɔtee bi, afei na midwinnwen me papa wu no ho.”\nAlejandro yaree a wante ase. Ɔkaa sɛ: “Dɔkota yɛɛ me mu nhwehwɛmu mpɛn pii, na ɔka kyerɛɛ me sɛ menyare. Ná migye di sɛ awerɛhow a na midi no na ɛma me ho yɛ me basabasa.” Nkakrankakra ne ho tɔɔ no. Nanso nyansa wom sɛ Alejandro kohuu dɔkota. Awerɛhodi betumi ama nipadua no nkwammoaa a wɔko tia nyarewa no ayɛ mmerɛw, ebetumi ama wo yare bi ayɛ kɛse, anaa ebetumi ama woanya yare foforo.\nNneɛma bi a ehia no, ɛbɛyɛ den sɛ wubedi ho dwuma. Ivan kaa sɛ: “Eric wui akyi no, na ɛnyɛ abusuafo ne nnamfo pɛ na ɛsɛ sɛ yɛbɔ wɔn amanneɛ, mmom na ɛsɛ sɛ yɛbɔ afoforo pii nso amanneɛ. Ebi ne n’adwumawura ne ne fiewura. Ná nkrataa pii nso wɔ hɔ a mmara hwehwɛ sɛ yɛhyehyɛ. Afei, na ɛsɛ sɛ yeyiyi Eric nneɛma mu. Ná ɛsɛ sɛ yɛde yɛn adwene si saa nneɛma yi nyinaa so, nanso saa bere no, na yɛn adwene ne yɛn nipadua no nyinaa abrɛ, na na awerɛhow nso ahyɛ yɛn mã.”\nAfoforo nso de, ɛba sɛ akyiri yi ɛsɛ sɛ wɔso asɛyɛde a na nea wawu no di ho dwuma no mu a, saa bere no na wohyia wɔn haw. Ebi na ɛtoo Tiina. Nea ɔkae ni: “Timo na na da biara ɔhwɛ yɛn sikasɛm ne nnwuma afoforo a yɛwɔ so. Afei na ɛsɛ sɛ me nkutoo meyɛ ne nyinaa. Wei ma ɔbrɛ no bi bɛkaa ho. Enti mibisaa me ho sɛ, metumi adi ne nyinaa ho dwuma a menyɛ nneɛma basaa anaa?”\nƆhaw ahorow a yɛaka ho asɛm no, ebi kɔ so wɔ adwenem, ebi kɔ so wɔ nipaduam, na ebi nso fa wo nkate ho. Wohwɛ sɛnea ɛte no a, ebia wobɛka sɛ sɛ wo biribi wu a, ɛbɛyɛ den sɛ wubegyina ɛyawdi no ano. Nokwasɛm ne sɛ, sɛ obi hwere ne dɔfo wɔ owu mu a, ɛyaw a ɔfa mu no, ano betumi ayɛ den. Nanso sɛ wɔn a wɔahwere wɔn dɔfo nnansa yi ara no nim ɔhaw a wɔbɛfa mu a, ebetumi aboa wɔn ma wɔagyina ano. Afei kae sɛ, ɔhaw ahorow a awerɛhodi de ba no, ɛnyɛ obiara na ɔfa ne nyinaa mu. Bio nso, sɛ obi a wahwere ne dɔfo wɔ owu mu behu sɛ, obiara a ɔredi awerɛhow no tumi fa ɛyaw mu a, ebetumi akyekye ne werɛ.\nM’ANI BƐSAN AGYE BIO NI?\nNea ɛsɛ sɛ wohwɛ kwan: Worenkɔ so nni awerɛhow pii saa; nkakrankakra ɛbɛbrɛ ase. Ɛnyɛ nea yɛreka ne sɛ awerɛhow no to betwa koraa anaa worenkae wo dɔfo a wawu no bio. Nanso, nkakrankakra ɛyaw a ano yɛ den no bɛbrɛ ase. Sɛ mpofirim ara wokae biribi fa nea wawu no ho, anaa edu bere bi te sɛ ɛda a mode waree anaa ɛda a ɔde wui a, awerɛhow no betumi asan aba. Nanso nnipa dodow no ara wɔ hɔ a, akyiri yi wotumi di awerɛhow no so, na wotumi san toa wɔn abrabɔ so. Sɛ nea ne biribi awu no abusuafo ne ne nnamfo boa no, na ɔno nso yɛ nneɛma bi a ɛbɛma watumi agyina tebea no ano a, ɛno pa ara na ɛboa ma odi awerɛhow no so.\nWei nyinaa begye bere tenten ahe? Ebinom wɔ hɔ a, wɔn yaw denneennen no ano tumi brɛ ase wɔ abosome kakra akyi. Afoforo pii wɔ ha a, etumi gye afe anaa mfe mmienu ansa na wɔate nka sɛ wɔn ho retɔ wɔn. Ebinom nso de, etumi gye bere tenteenten. * Alejandro kaa sɛ: “Me fam de, midii yaw toaa so bɛyɛ mfe mmiɛnsa.”\nNya wo ho abotare. Nhaw wo ho sɛ wode da koro pɛ bedi awerɛhow no so. Yɛ no nkakrankakra sɛnea w’ahoɔden betumi. Hu sɛ awerɛhodi no rentena hɔ afebɔɔ. Ɛnde ebia wubebisa sɛ, biribi wɔ hɔ a wubetumi ayɛ seesei ara na ama awerɛhodi no ano abrɛ ase, na mpo antena hɔ ankyɛ dodo anaa?\nObiara a ɔredi awerɛhow no tumi fa ɛyaw mu\n^ nky. 17 Nnipa kakraa bi wɔ hɔ a, wotumi di awerɛhow kɛse ma awerɛhow no hyɛ wɔn so kyɛ araa ma yetumi ka sɛ awerɛhow amene wɔn. Sɛ awerɛhow mene obi ma ɛboro so saa a, ebia ɛho behia sɛ okohu dɔkota a ɔhwɛ adwenemyare.\nNnipa pii wɔ hɔ a, bere a wɔn dɔfo wui no, wɔyɛɛ nneɛma pɔtee bi a aboa wɔn ma wɔagyina awerɛhodi no ano.\nShare Share Nea Ɛsɛ Sɛ Wohwɛ Kwan\nObi Biribi Wu a, Ɛyɛ Yaw Pa Ara\nNea Eye Sen Biara a Ɛbɛboa Wɔn a Wɔn Biribi Awu\nNea Ɛwɔ Nhoma Yi Mu: Nea Ɛbɛboa Wɔn a Wɔn Biribi Awu\nText Baabi a wubetumi atwe nneɛma akenkan NYAN! Nea Ɛbɛboa Wɔn a Wɔn Biribi Awu\nShare Share NYAN! Nea Ɛbɛboa Wɔn a Wɔn Biribi Awu\nNYAN! Nea Ɛbɛboa Wɔn a Wɔn Biribi Awu\nSo Saa Ara Na Obiara Te Nka?\nBere a Obi Maame Anaa ne Papa Awu


ኢያሱ 10 NASV – Yosua 10 AKCB | Biblica\nኢያሱ 10 NASV – Yosua 10 AKCB\nIsrael Di Atɔe Fam Ahemfo So\n1Yerusalemhene Adoni-Sedek tee sɛ Yosua afa Ai na wasɛe no pasaa, akum ɛhɔ hene, sɛnea wasɛe Yeriko kuropɔn akum ɛhɔ hene no. Ɔtee nso sɛ Gibeonfo ne Israelfo ayɛ asomdwoe apam, na wɔayɛ baako. 2Ɛno nti, ɔne ne nkurɔfo bo tuu yiye, efisɛ Gibeon yɛ kuropɔn kɛse te sɛ ahemman no nkuropɔn no bi a ɛso sen Ai. Na Gibeon mmarima no nyinaa nso yɛ akofo a wɔyɛ den. 3Enti Yerusalemhene Adoni-Sedek soma ma wɔkɔɔ ahemfo afoforo bebree nkyɛn: Hebronhene Hoham ne Yarmuthene Piram ne Lakishene Yafia ne Eglonhene Debir kɔka kyerɛɛ wɔn se, 4“Mommra mmɛboa me na yɛnsɛe Gibeon, efisɛ wɔne Yosua ne Israelfo ayɛ asomdwoe apam.”\n5Enti Amorifo ahemfo baanum no de wɔn nsraadɔm bɔɔ mu maa ɔko. Wɔde wɔn nsraadɔm no gyinagyinae, na afei wɔtow hyɛɛ Gibeon so.\n6Na Gibeonfo no soma kɔɔ Yosua nkyɛn wɔ Gilgal. Wɔkɔka kyerɛɛ no se, “Nnyaa wʼasomfo. Bra yɛn nkyɛn ntɛm begye yɛn nkwa! Bɛboa yɛn, efisɛ Amorifo ahemfo a wɔte mmepɔw so de wɔn nsraadɔm rebɛko atia yɛn.”\n7Enti Yosua ne Israel nsraadɔm nyinaa fii Gilgal sɛ wɔrekɔboa Gibeonfo. 8Awurade ka kyerɛɛ Yosua se, “Nsuro wɔn; mɛma woadi wɔn so nkonim. Wɔn mu biara rentumi ne wo nnyina.”\n9Yosua nantew anadwo mu no nyinaa fii Gilgal kofii Amorifo nsraadɔm no mu. 10Awurade ma wɔbɔɔ hu wɔ Israelfo no anim, na wokunkum wɔn mu bebree wɔ Gibeon. Israelfo no taa atamfo no faa ɔkwan a ɛkɔ Bet-Horon no, na wɔtow hyɛɛ wɔn so kunkum wɔn wɔ Aseka ne Makeda. 11Bere a Amorifo reguan wɔ ɔkwan a ɛkɔ Bet-Horon so no, Awurade him abo akɛse guu wɔn so kosii sɛ woduu Aseka. Abo no kunkum wɔn mu bebree sen dodow a Israelfo de afoa kunkum wɔn no.\n12Da a Awurade de Amorifo no hyɛɛ Israelfo no nsa no, Yosua bɔɔ Awurade mpae wɔ Israelfo no anim se,\n“Ma owia nnyina dinn wɔ Gibeon so\nna ɔsram nso nnyina wɔ Ayalon bon mu.”\n13Na owia ne ɔsram gyinaa dinn,\nkosii sɛ Israelfo dii atamfo no so.\nWɔnkyerɛw saa nsɛm yi wɔ Teefo Nhoma no mu ana?\nOwia gyinae wɔ wim mfimfini na ankɔtɔ sɛnea ɛyɛ daa no. 14Awurade ko maa Israel da no. Ebi nsii saa da na bi rensi da sɛ saa da no a Awurade tiee abisade sɛɛ fii onipa nkyɛn.\n15Na Yosua ne Israel nsraadɔm no san kɔɔ Gilgal atenae hɔ.\nYosua Kum Ahemfo Baanum\n16Ɔko no mu, ahemfo baanum no guan kɔhyɛɛ Makeda ɔbodan mu. 17Yosua tee sɛ wɔahu wɔn no, 18ɔhyɛɛ sɛ, “Momfa abotan akɛse nsiw ɔbodan no ano kwan, na momma awɛmfo no nwɛn ano na ahemfo no nhyɛ mu. 19Mo a moaka no nso, montaa atamfo no na munkunkum wɔn mfi akyi. Mommma wɔnnkɔ wɔn nkurow so, efisɛ Awurade, mo Nyankopɔn bɛma mo adi wɔn so nkonim.”\n20Enti Yosua ne Israel nsraadɔm toaa so kunkum wɔn, tɔree nsraadɔm anum no ase ma ɛkaa dɔm no kakraa bi a wotumi guan kɔɔ wɔn nkuropɔn a wɔabɔ ho ban no mu. 21Afei, Israelfo no san baa Yosua nkyɛn asomdwoe mu wɔ Makeda. Ɛno akyi, obiara suroo sɛ ɔbɛkasa atia Israel.\n22Afei, Yosua kae se, “Munyiyi abotan a ɛkata ɔbodan no ano no na momfa ahemfo baanum no mmrɛ me.” 23Wokoyii ahemfo baanum no fii ɔbodan no mu bae: Yerusalemhene, Hebronhene, Yarmuthene, Lakishene ne Eglonhene. 24Yosua ka kyerɛɛ nʼakofodɔm asahene no se, “Mommra mmetiatia ahemfo no kɔn so.” Na wɔyɛɛ sɛnea wɔkyerɛɛ wɔn no.\n25Yosua ka kyerɛɛ nʼasraafo no se, “Munnsuro na mommma mo aba mu mmu da. Monyɛ den na mo bo nyɛ duru, efisɛ Awurade rebɛyɛ eyi atia mo atamfo nyinaa.” 26Yosua kunkum ahemfo baanum no mmaako mmaako de wɔn sensɛn nnua anum so kosii anwummere.\n27Owia rekɔtɔ no, Yosua hyɛɛ sɛ wonyiyi ahemfo no amu no mfi nnua no so na wɔnkɔtow wɔn ngu ɔbodan a wɔkɔtetɛw mu no mu. Afei, wɔde abotan akɛse mmoano sii ɔbodan no ano a ɛda so wɔ hɔ besi nnɛ.\nIsraelfo Sɛe Anafo Fam Nkuropɔn\n28Da no ara, Yosua sɛee Makeda kuropɔn no pasaa, kum obiara a ɔwɔ mu ne ɛhɔ hene no. Onipa baako koraa anka wɔ kuropɔn no mu. Okum Makedahene te sɛnea okum Yerikohene no.\n29Afei, Yosua ne Israelfo no kɔɔ Libna kɔtow hyɛɛ wɔn so. 30Ɛhɔ nso, Awurade de kuropɔn no ne ɛhɔ hene no maa wɔn. Wokunkum obiara a ɔwɔ kuropɔn no mu a anka ɔteasefo baako po. Na Yosua kum Libnahene sɛnea okum Yerikohene no.\n31Yosua ne Israelfo no fi Libna no, wɔkɔɔ Lakis kɔtow hyɛɛ wɔn so. 32Na ne nnaanu so no, Awurade de Lakis maa Israelfo. Ɛhɔ nso, wokunkum kuropɔn no mu nnipa nyinaa sɛnea wɔyɛɛ Libna no. 33Wɔto hyɛɛ Lakis so no, Geserhene Horam de nʼakofo bae sɛ wɔrebɛboa abɔ kuropɔn no ho ban. Nanso Yosua mmarima no kum no sɛee nʼakofo no nyinaa.\n34Ɛnna Yosua ne ne Israel nsraadɔm no kɔɔ Eglon kɔtow hyɛɛ so. 35Wɔde da koro faa kurow no dommum na ɛhɔ nso, wokum obiara wɔ kuropɔn no mu sɛnea wɔyɛɛ Lakis.\n36Wofi Eglon no, wɔkɔtow hyɛɛ Hebron so, 37faa hɔ ne nkurow a atwa ho ahyia no nyinaa nnommum. Na sɛnea wɔyɛɛ Eglon no, wokunkum ɛhɔ nnipa nyinaa. Onipa baako koraa anka.\n38Afei, wɔsan wɔn akyi kɔtow hyɛɛ Debir so. 39Wɔfaa kuropɔn no, wɔn hene ne nkuraa a atwa ho ahyia no nyinaa nnommum. Na wokum obiara a ɔwɔ mu a anka ɔbaako mpo. Wɔsɛee Debir pasaa sɛnea wɔsɛee Libna ne Hebron no.\n40Na Yosua dii ɔmantam no nyinaa so. Odii ahemfo no, nnipa a wɔte mmepɔw man no so, Negeb, atɔe fam nkoko ne wɔn a wɔte mmepɔw nsian so no nyinaa so. Ɔsɛee wɔn nyinaa pasaa a anka ɔteasefo baako mpo sɛnea Awurade, Israel Nyankopɔn, hyɛe no. 41Yosua kunkum wɔn fi Kades-Barnea kosii Gasa, de fii Gosen10.41 Ɛnsɛ sɛ wɔde saa Gosen yi ma Gosen a ɛwɔ Nil hɔ no. koduu Gibeon. 42Akodi baako mu no, Yosua dii ahemfo yi nyinaa so faa wɔn nsase, efisɛ na Awurade, Israel Nyankopɔn, reko ama ne manfo.\n43Afei, Yosua ne Israel nsraadɔm no san kɔɔ wɔn atenae wɔ Gilgal.\nAKCB : Yosua 10